UniKL dijangka lahir 1,000 graduan penuhi sektor tenaga lestari

GOMBAK: UniKL British Malaysian Institute (UniKL BMI) dijangka melahirkan 1,000 graduan bagi memenuhi sektor tenaga lestari.

Graduan berkenaan adalah Ijazah Sarjana Muda Kejuruteraan Teknologi yang diiktiraf di peringkat antarabangsa.

Menteri Pembangunan Luar Bandar, Datuk Seri Mahdzir Khalid berkata, Kementerian Pembangunan Luar Bandar (KPLB) memainkan peranan dalam pembangunan modal insan.

“Untuk itu kementerian melalui Majlis Amanah Rakyat (MARA) menyediakan pelbagai jenis latihan dari peringkat sijil dan Diploma hinggalah ke Ijazah Sarjana Muda serta Pasca Ijazah di UniKL khususnya UniKL British Malaysian Institute (UniKL BMI).

“Bagi menambah bilangan modal insan yang cekap dalam industri tenaga lestari, UniKL BMI membangunkan dan menawarkan program baharu dinamakan Sarjana Muda Teknologi kejuruteraan Elektrik (Tenaga Lestari).

“Selepas tamat pengajian dari program ini pelajar bukan sahaja menerima Ijazah Sarjana Muda, tetapi juga akan menerima dua sijil profesional iaitu Sijil Profesional Kecekapan Tenaga dan Sijil Rekabentuk Sistem PV bersambung Grid.

“Saya percaya program ini akan melahirkan graduan sedia masuk dalam industri dan pasaran. Dan menjadi harapan saya agar pihak menerima dan mengiktiraf tenaga mahir ini dengan memberi gaji yang setimpal dengan kepakaran mereka,” katanya.

Beliau berkata demikian pada sidang media selepas merasmikan Forum Tenaga Lestari dan Majlis Pelancaran Projek Pembinaan Bangunan UniKL Sustainable Energy Living Lab di UniKL BMI di sini hari ini.

Turut hadir, Ketua Pengarah MARA, Datuk Azhar Abdul Manaf dan Presiden merangkap Ketua Pegawai Eksekutif UniKL, Datuk Dr. Roziah Omar.

UniKL BMI mencatatkan sejarah apabila membina bangunan pertama di Malaysia berstatus Bangunan Tenaga Sifar Bersih.

Bangunan akademik tiga tingkat Kampus UniKL BMI di Gombak itu dijangka akan siap pada Februari 2023.

Tambah Mahadzir, ia akan menghasilkan lebih banyak tenaga elektrik daripada yang digunakan melalui kaedah penjimatan tenaga mapan.

“Reka bentuk bangunan tersebut juga membantu pengurangan pelepasan karbon ke udara selaras dengan usaha kerajaan untuk mengadaptasikan Matlamat Pembangunan Lestari atau Sustainable Development Goals, (SDGs) di Malaysia.

“UniKL BMI menerima geran sebanyak RM12.5 juta untuk pembangunan modal insan di bawah program RMK11 bagi menyediakan kemudahan pengajaran dan pembelajaran pelajarnya bagi pengkhususan berkaitan tenaga lestari,” katanya.

Jelas Mahdzir, pembinaan bangunan itu bagi kegunaan program Sarjana Muda Kejuruteraan Teknologi Elektrikal dalam bidang Tenaga Lestari beserta Sijil Kecekapan Profesional dalam Rekabentuk Sistem Fotovoltaik Solar dan Pengurus Tenaga Elektrik Berdaftar di bawah Suruhanjaya Tenaga.

Ia sekaligus bagi memenuhi prospek permintaan tenaga kerja dan berkemahiran tinggi bagi industri berkaitan tenaga di Malaysia.

UniKL juga merupakan satu-satunya universiti yang telah ditauliahkan oleh Sustainable Energy Development Authority (SEDA) Malaysia untuk menjalankan program Rekabentuk Sistem Fotovoltaik Solar (GCPV Systems Design).

Selain kampus UniKL BMI, sebuah lagi kampus UniKL iaitu UniKL Malaysia France Institute (UniKL MFI) di Bangi, Selangor turut menawarkan program berkaitan mikro hidro.

Program itu mampu menyumbang kepada pelaksanaan Bekalan Elektrik Luar Bandar (BELB) di bawah Kementerian Pembangunan Luar Bandar (KPLB), meliputi kaedah alternatif seperti solar hibrid dan mikro hidro.

Ia termasuk program pemasangan lampu jalan dan bekalan elektrik kampung-kampung tradisional di luar kawasan operasi pihak berkuasa tempatan (PBT) di seluruh negara.

“UniKL akan memainkan peranan yang amat penting dalam menyediakan tenaga mahir bagi sektor Tenaga dan Kecekapan Tenaga dengan adanya tenaga mahir yang mencukupi,” kata Mahdzir.

Sementara itu, Forum Tenaga Lestari yang julung kalinya dianjurkan oleh UniKL BMI dengan kerjasama Sustainable Energy Development Authority (SEDA) Malaysia.

Forum turut menampilkan ahli-ahli panel tempatan dan antarabangsa yang terdiri daripada pakar dalam bidang tenaga diperbaharui dan kecekapan tenaga.

Antaranya Pengarah Kanan, Smart Glass Division AGC Asia Pacific Pte Ltd Singapura, Masayuki Hayashi; Pengarah Pembangunan Teknikal & Fasilitasi, Sustainable Energy Development Authority (SEDA) Malaysia, Ts. Steve Anthony Lojuntin dan Pengarah dan Profesor Solar Energy Research Institute (SERI), Universiti Kebangsaan Malaysia, Prof. Datuk Ts. Dr. Kamaruzzaman Sopian.

Turut terlibat, Pengarah Urusan, IEN Consultants Sdn Bhd, Gregers Reimann dan Ketua Projek, UniKL Sustainable Energy Living Lab, UniKL BMI, Mohd Akram Dandu.

Author

Tun Puteh Wanti

View all posts

View all posts


MB Perak kesal video kenyataan isu tanah rizab Melayu dimanipulasi, disebar

IPOH: Menteri Besar Perak, Datuk Seri Saarani Mohamad kesal dengan beberapa video kenyataan beliau mengenai isu tanah rizab Melayu di negeri ini yang dimanipulasi dan disebarkan di platform media sosial sejak kebelakangan ini.

Beliau berkata, video yang disunting sekerat-sekerat menyebabkan petikan video berkenaan tidak mencerminkan maksud asal kenyataannya berhubung isu berkenaan, sebaliknya ia dimanipulasi sehingga menimbulkan kekeliruan dan kebencian.

“Tidak cukup dengan itu, ada pemimpin parti politik yang menggunakan video yang diedit itu untuk melemparkan kecaman dan maki hamun. Maki hamun yang dilemparkan pula tidak bersandarkan fakta dan hujah yang benar,” katanya menerusi laman Facebook rasminya hari ini.

Beliau turut menyertakan video asal sidang media berhubung isu itu pada 12 April lepas.

Saarani berkata, beliau berharap pihak berkenaan supaya bermuhasabah, cermat dan berhati-hati memainkan isu yang boleh mengundang kekeliruan serta kebencian.

Beliau sebaliknya berkata, usaha untuk menambah jumlah tanah rizab Melayu di Perak terus dipertingkatkan sehingga jumlahnya merekodkan peningkatan saban tahun.

Katanya setakat tahun lepas, sejumlah 953,075 hektar Tanah Rizab Melayu telah diwartakan di Perak.

“Jumlah ini dijangka meningkat kerana ketika ini Pejabat Tanah dan Galian (PTG) sedang mewartakan 996.04 hektar lagi kawasan Tanah Rizab Melayu yang akan diberikan hak milik kepada Majlis Agama Islam dan Adat Melayu Perak (MAIPk).

“Pada masa sama, saya telah arahkan PTG supaya jika terdapat keluasan tanah tertentu yang dibatalkan status rizab Melayu disebabkan pembangunan, ia mesti diganti dengan nilai setimpal atau keluasan sama atau lebih,” katanya.

Menurutnya beliau konsisten dengan pemansuhan tanah rizab Melayu yang tidak boleh dibuat sewenang-wenang sebaliknya ia dilakukan untuk tujuan pembangunan kemudahan awam seperti pembinaan hospital, sekolah dan sebagainya.

“Saya maafkan semua yang mencerca dan memaki hamun kerana saya mahu bersangka baik mereka tidak tahu cerita sebenar.

“Kepada pihak yang edit video saya semata-mata untuk menimbulkan amarah dan kebencian, saya mendoakan moga diberi hidayah oleh Allah SWT untuk selalu dijernihkan hati melakukan kebaikan,” katanya. – BERNAMA


PH, BN setuju beberapa parameter pandu proses agihan kerusi PRN

PUTRAJAYA: Pakatan Harapan (PH) dan Barisan Nasional (BN) bersetuju dengan beberapa parameter untuk memandu proses agihan kerusi bagi Pilihan Raya Negeri (PRN) di enam negeri, kata Ketua Setiausaha PH, Datuk Seri Saifuddin Nasution Ismail.

“Formula rundingan agihan kerusi antara PH dan BN telah dimulakan,” katanya pada majlis dialog bersama media di sini hari ini, serta menambah rundingan pengagihan kerusi telah dibuat namun tidak selesai kerana perlu diadakan beberapa siri rundingan.

Dilaporkan enam negeri iaitu Selangor, Negeri Sembilan, Pulau Pinang, Kedah, Kelantan dan Terengganu mencapai persetujuan untuk membubarkan Dewan Undangan Negeri (DUN) masing-masing pada tempoh dua minggu terakhir Jun ini bagi memberi laluan kepada PRN masing-masing.

Mengenai keputusan BN bahawa semua calon mewakili parti itu akan menggunakan logo dacing pada PRN, Saifuddin berkata keputusan itu telah dimaklumkan kepada PH.

Beliau berkata, keputusan itu dibuat Pengerusi BN Datuk Seri Ahmad Zahid Hamidi kerana Kerajaan Perpaduan yang terdiri daripada gabungan parti-parti politik tidak mempunyai logo rasmi setakat ini.

“PH dan BN ada logonya jadi dalam konteks itu Pengerusi BN yang juga Presiden UMMO (Ahmad Zahid) membuat keputusan sebab itu dalam domain BN,” katanya. – BERNAMA


Libat secara langsung dalam Innovathon, ramai anggap Rafizi Ramli nak jadi artis

CYBERJAYA: Ramai beranggapan penglibatan secara langsung Rafizi Ramli dalam program realiti Innovathon adalah untuk menjadi seorang artis.

Ketua Menteri Ekonomi, Rafizi Ramli menyatakan tujuan beliau terlibat dalam rancangan realiti berteraskan sains, teknologi dan inovasi adalah untuk mewujudkan platform bagi rakyat menyerlahkan bakat mereka.

“Apabila rancangan realiti televisyen Innovathon dilancarkan, ramai orang ingat saya nak jadi artis. Itu bukan tujuan saya buat Innovathon.

“Seperti yang saya sebut sebelum ini, masalah yang sudah lama dialami di Malaysia adalah kita ada banyak bakat tapi tiada platform ataupun peluang untuk serlahkan bakat masing-masing.

“Melalui Innovathon, saya sendiri menjadi juri. Niat dan tujuan saya adalah untuk mengarusperdanakan budaya inovasi dalam kalangan rakyat,” katanya menerusi satu hantaran di laman sosial, Facebook pada Isnin.

Malah, rancangan realiti ini juga membawa firma pemodal teroka untuk melihat idea dan inovasi yang dilakukan oleh rakyat Malaysia.

“Kalau ada idea boleh terus mendapat pelaburan, yang penting produk itu ada kekuatan teknikal dan ada nilai pasaran,” ujarnya.

Program yang buat julung kali diterbitkan secara besar-besaran itu menyaksikan penyertaan seramai 1,033 individu dari seluruh negara merangkumi peserta termuda berusia 7 tahun sehingga paling tua, 73 tahun. Innovathon memulakan siaran pada 15 Julai.

Author

Nurul Ain Japri

View all posts

View all posts


‘Tumpu kes mahkamah dulu’, Anwar tempelak desakan Muhyiddin

PERDANA Menteri, Datuk Seri Anwar Ibrahim membidas semula kenyataan Tan Sri Muhyiddin yang mendesaknya untuk meletakkan jawatan.

Anwar yang juga Pengerusi Pakatan Harapan (PH) itu sebaliknya menyarankan Pengerusi Perikatan Nasional (PN) itu untuk memberi tumpuan kepada kes-kes mahkamah yang sedang dihadapinya.

Jelasnya, kerajaan masih mempunyai dua pertiga majoriti Ahli Parlimen serta memenangi tiga negeri dalam Pilihan Raya Negeri (PRN) yang lepas.

“Kita kekal dengan kemenangan tiga negeri, kita masih dapat dua pertiga majoriti ahli Parlimen. Dia (Muhyiddin) fikirkan apa? Saya nasihatkan dia tumpu kes mahkamah,” katanya seperti dilapor Astro Awani.

Sebelum ini, Muhyiddin meminta Anwar dan Timbalan Perdana Menteri, Datuk Seri Dr Ahmad Zahid Hamidi meletak jawatan serta-merta susulan penolakan pengundi Melayu dalam PRN lepas.

Muhyiddin dilapor berkata, kemenangan PN di kerusi majoriti Melayu dan kawasan campuran membuktikan penolakan besar-besaran orang Melayu dan masyarakat bukan Melayu terhadap gabungan politik rapuh serta perpaduan palsu yang diterajui oleh Anwar dan Ahmad Zahid.

Mengulas mengenai kerjasama antara kerajaan Persekutuan dan kerajaan negeri ditadbir pembangkang, Anwar berkata, perkara itu terpulang kepada keputusan parti lawan.

“Terserah kepada sikap mereka (pembangkang)… jika mereka mahu kerjasama… saya akan ikut kaedahnya, bukan saja dari segi kenyataan begitu juga tindakan.

“Saya nak pastikan semangat tatakelola itu betul. Mahu wang untuk orang miskin bagi dekat orang miskin, jangan dialihkan ke lain… saya akan tegas bab ini,” ujarnya.

Author

Fazleen Safina Abd Jamil

View all posts

View all posts


Remaja lelaki maut kemalangan, tercampak dari jambatan

SEREMBAN: Seorang remaja lelaki maut selepas tercampak dari sebuah jambatan setelah motosikal yang ditunggangnya bertembung dengan sebuah kereta di Jalan Besar Nilai-Pajam, Nilai, dekat sini, awal pagi tadi.

Ketua Polis Daerah Nilai, Supt Abdul Malik Hasim berkata dalam kejadian pada 1.57 pagi itu, mangsa berusia 18 tahun disahkan meninggal dunia di lokasi kejadian akibat kecederan parah di badan dan kepala setelah tercampak dari jambatan berketinggian 30 meter.

“Siasatan awal mendapati, kereta tersebut yang sedang dalam perjalanan dari arah Bandar Baru Nilai menghala ke arah Pajam, telah bertembung dengan motosikal ditunggang mangsa dari arah bertentangan yang secara tiba-tiba masuk ke laluan kereta berkenaan.

“Akibat pelanggaran itu, mangsa tercampak dari jambatan manakala pemandu kereta iaitu lelaki berusia 29 tahun tidak mengalami sebarang kecederaan. Siasatan lanjut masih dijalankan,” katanya dalam kenyataan hari ini.

Kes disiasat di bawah Seksyen 41 (1) Akta Pengangkutan Jalan (APJ) 1987. – BERNAMA


Mangsa banjir di Batu Pahat kekal 141 orang setakat pagi ini

Menurut Jawatankuasa Pengurusan Bencana Negeri (JPBN), hanya dua pusat pemindahan sementara (PPS) masih dibuka dengan seramai 79 orang daripada 22 keluarga ditempatkan di PPS Dewan Orang Ramai Yong Peng manakala 62 orang daripada 15 keluarga di PPS Sekolah Kebangsaan (SK) Seri Medan.

“Antara kawasan yang masih terjejas banjir di Yong Peng iaitu Kampung Parit Lapis Bangas, Kampung Jalan Lama, Taman Melur, Kampung Parit Amil, Taman Desa Suria dan Taman Berlian.

Di Sri Medan pula melibatkan Parit Yusof, Parit Haji Ahmad, Parit Warijo, Parit Bangas, Parit Sendayun dan Parit Seri Pasir,” menurut JPBN dalam kenyataannya, hari ini.

JPBN turut memaklumkan Sungai Bekok di Empangan Bekok masih berada di paras amaran dengan bacaan 18.93 meter (m) manakala Sungai Sembrong di Empangan Sembrong berada di paras waspada dengan bacaan 10.67m.

Cuaca di kesemua 10 daerah di negeri ini dilaporkan cerah pada pagi ini. – BERNAMA


Menteri Kesihatan sahkan Najib dimasukkan ke hospital

KUALA LUMPUR: Menteri Kesihatan, Dr Zaliha Mustafa mengesahkan Datuk Seri Najib Razak dimasukkan ke hospital.

Begitupun, beliau tidak boleh berkongsi maklumat berkaitan penyakit dan rawatan yang sedang diberikan kepada bekas Perdana Menteri itu.

“Saya hanya boleh mengesahkan kemasukan beliau ke hospital tapi rawatan, penyakit dan sebagainya, itu adalah sulit.

“Itu sahaja yang boleh saya maklumkan,” katanya pada sidang media di bangunan Parlimen pada Khamis.

Astro AWANI pada Rabu melaporkan bekas Ahli Parlimen Pekan itu dimasukkan ke hospital kerana dijangkiti Covid-19.

Dalam satu kenyataan, pegawai khasnya, Muhamad Mukhlis Maghribi memaklumkan Najib dikejarkan ke Hospital Kuala Lumpur (HKL) pada Selasa selepas beliau mengadu demam.

“Setelah pemeriksaan dilakukan doktor pakar, beliau didapati positif Covid-19,” katanya.

Najib dilaporkan berada dalam keadaan stabil dan sedang menjalani kuarantin serta rawatan lanjut di HKL. – Awani

Author

Media Variasi

View all posts

View all posts


Penyerahan LCS pertama masih dalam garis masa yang sama – Hishammuddin

KUALA LUMPUR: Penyerahan kapal tempur pesisir (LCS) pertama kepada Tentera Laut Diraja Malaysia (TLDM) masih kekal dalam garis masa seperti yang diumumkan sebelum ini dan tidak berubah, kata Menteri Kanan Pertahanan Datuk Seri Hishammuddin Tun Hussein.

“Kita berpegang kepada apa yang kita umumkan sebelum ini. Kami semua setuju PAT (Panglima Angkatan Tentera), PTL (Panglima Tentera Laut), Mindef (Kementerian Pertahanan), Boustead, Kementerian Kewangan sehinggalah kepada Kabinet.

Maka kita punya garis masa daripada dulu lagi pertama untuk meyakinkan pada orang ramai bahawa projek LCS ini mesti diteruskan. Keduanya kita tidak akan melindungi sesiapa yang bersalah jika ada salah guna dan penyelewengan,” katanya dalam sidang media selepas melawat Sekolah Kebangsaan Kementah dan Rumah Keluarga Malaysia Angkatan Tentera di Desa Tun Hussein Onn, di sini, hari ini.

Beliau berkata demikian ketika diminta mengulas laporan media tempatan mengenai kelewatan tarikh penyerahan LCS dalam wawancara khas bersama Panglima Angkatan Tentera Malaysia (ATM) Jen Tan Sri Affendi Buang sempena sambutan Hari ATM yang ke-89, semalam.

Pada Ogos lepas, Mindef diberi masa enam bulan bagi memobilisasikan usaha menghidupkan semula projek itu, dan beliau percaya kapal pertama akan diterima TLDM dalam masa dua tahun lagi.

Sementara itu, Hishammuddin berkata kementeriannya bersiap-siaga menggerakkan aset jika bencana banjir berlaku.

Beliau berkata Mindef dan ATM turut berada dalam jawatankuasa banjir yang dipengerusikan Perdana Menteri Datuk Seri Ismail Sabri Yaakob.

“Daripada segi persiapan menghadapi bencana itu, pihak saya tiada masalah dan sudah bersiap-siaga. Kita akan kerahkan seberapa ramai anggota ATM malah aset juga sedia digerakkan jika berlaku banjir,” katanya.

Sebelum ini, Jabatan Meteorologi Malaysia meramalkan negara akan mengalami hujan lebat berterusan mulai pertengahan November yang membawa kepada banjir besar pada penghujung bulan berkenaan.

Cuaca yang dialami dijangka memberi impak lebih signifikan kerana Monsun Timur Laut yang aktif pada tempoh itu, dengan risiko hujan lebat berterusan serta banjir berskala besar. – BERNAMA


‘Trend’ campuran susu sejat dan air gas dalam minuman cetus kegusaran doktor

CYBERJAYA: Seorang doktor tampil meluahkan kebimbangan mengenai tahap kesihatan rakyat Malaysia selepas melihat ‘trend’ minuman terkini.

Menerusi hantaran Facebook Khairy Malik, dia terkejut selepas melihat sebuah video peniaga air mencampurkan dua jenis bahan yang mempunyai tinggi kandungan gula di dalam air yang dijual.

“Tadi lalu video orang jual minuman di Facebook ni. Basically, dia campur air tin/air gas berkarbonat, dengan susu sejat yang aku tengok boleh tahan banyak sukatannya.

“Aku ingatkan tu video parodi atau video meme kelakar. Rupanya itu menu sungguh yang memang dijual dan wujud,” tulisnya.

Dalam pada itu, sebagai seorang pengamal perubatan yang bertugas di bahagian kecemasan dan sering menerima pesakit kencing manis, Khairi terpanggil untuk memberi peringatan kepada orang muda.

“Dulu waktu aku mula-mula jadi doktor, aku cuma nampak orang atas 50 tahun yang ada diabetes ni.

“Tapi semenjak dua tiga tahun ni, aku jumpa orang yang 30 tahun, 40 tahun dah ada diabetes.

“Bukan saja diabetes, malah dengan komplikasinya sekali. Retinal detachment, kidney failure, polyneuropathy,” jelasnya.

Khairi menegaskan dia tidak menghalang mana-mana individu untuk terus membeli air tersebut kerana ia merupakan pilihan setiap individu namun, kesihatan tetap harus dijaga.

“Kadang kita rasa benda tu tak manis, tapi kandungan gula kat dalam tu MashaAllah tinggi betul.

“Betul, kalau tak nak beli tak payahlah beli, tapi jomlah kita sama-sama beringat termasuk aku, bahawa diabetes itu penyakit yang sangat bahaya dan susah nak dikawal,” pesannya.

Author

Nurul Ain Japri

View all posts

View all posts


Tian Chua ada 14 hari kemukakan rayuan

SEPANG: Bekas Naib Presiden PKR, Chua Tian Chang atau lebih dikenali sebagai Tian Chua, yang dipecat  selepas bertanding di kerusi Parlimen Batu sebagai calon bebas pada Pilihan Raya Umum ke-15 (PRU15) lalu, boleh mengemukakan rayuan dalam tempoh 14 hari kepada parti.

Setiausaha Agung PKR, Datuk Seri Saifuddin Nasution Ismail berkata, pemecatan Tian Chua adalah syor daripada jawatankuasa disiplin parti.

“Dalam mana-mana keputusan disiplin parti, ada ruang untuk kemukakan rayuan dalam tempoh 14 hari… saya yakin dia (Tian Chua) akan manfaatkan proses rayuan ini, daripada situ lembaga rayuan akan teliti asas rayuan yang dibuat,” katanya kepada kepada pemberita  selepas meninjau operasi di Lapangan Terbang  Antarabangsa Kuala Lumpur (KLIA), hari ini.

Tian Chua dan empat lagi ahli PKR dipecat selepas bertanding pada PRU15 dan Pilihan Raya Negeri Sarawak ke-12 yang lepas, tanpa persetujuan parti.

Empat lagi yang dipecat ialah Puah Chee Haur dari cabang PKR Parit Buntar, Ahmad Tarmizi Mohd Ghazali (Gopeng), M. Mohganan (Taiping) serta Nur Khairunisa Abdullah (Sadong Jaya).

Pengerusi Lembaga Disiplin PKR, Datin Dr Tan Yee Kew ketika dihubungi Bernama, berkata keputusan pemecatan dibuat semasa mesyuarat Majlis Pimpinan Pusat (MPP) parti yang diadakan semalam.

Pada PRU15, Tian Chua yang juga bekas Ahli Parlimen Batu, bertanding di kawasan sama manakala Puah dan Ahmad Tarmizi masing-masing bertanding atas tiket Parti Warisan di Dewan Undangan Negeri (DUN) Keranji dan DUN Chenderiang, kedua-duanya di Perak.

Sementara, Mohganan bertanding di Parlimen Taping sebagai calon Bebas dan Nur Khairunisa bertanding atas tiket Parti Sarawak Bersatu bagi DUN Sadong Jaya pada PRN Sarawak ke-12.

Mengenai ketidaktentuan politik di Sabah, Saifuddin berkata, proses penyelesaian masalah di negeri itu sedang berjalan.

“Biar perbincangan pimpinan utama dilakukan dahulu. Saya percaya mereka dapat cari formula terbaik kepada sedikit masalah di Sabah,” katanya. – BERNAMA


Buruh kasar mengaku bersalah lakukan aksi ‘wheelie’

Majistret Muhammad Fitri Mokhtar menetapkan 20 Jun ini untuk sebutan semula kes bagi mendapatkan laporan akhlak, dan membenarkan tertuduh diikat jamin RM900 dengan seorang penjamin.

Berdasarkan pertuduhan, pada 22 April lepas kira-kira pukul 12 tengah hari di Jalan Kota Bharu-Kuala Terengganu tertuduh menunggang motosikal jenis Honda C100B dengan cara mengangkat tayar hadapan, yang berbahaya kepada diri sendiri dan pengguna jalan raya lain.

Jika sabit kesalahan di bawah seksyen 42(1) Akta Pengangkutan Jalan 1987 (Akta 333), tertuduh boleh dijatuhi hukuman penjara tidak lebih lima tahun dan didenda tidak kurang RM5,000 dan tidak lebih RM15,000.

Pendakwaan dikendalikan Timbalan Pendakwa Raya Nursyafiqah Mohamad, manakala tertuduh diwakili peguam Yayasan Bantuan Guaman Kebangsaan Kelantan, Nor Zaimah Mohamed.

Media sebelum ini melaporkan pasangan suami isteri itu diminta tampil menyerah diri di balai polis bagi membantu siasatan setelah satu rakaman aksi tunggangan motosikal secara berbahaya menjadi tular di media sosial. – BERNAMA


Radikal antara sebab tauliah mengajar ditarik – Zawawi

KUALA LUMPUR: Bersikap radikal antara punca penarikan balik tauliah mengajar kepada pengkuliah di negeri Selangor.

Exco Agama Kerajaan Negeri Selangor, Mohd Zawawi Ahmad Mughni menjelaskan, sebahagian daripada mereka cuba membawa fahaman takfiri, ghuluw (melampau), terpengaruh dengan fikrah Khawarij yang keras dan radikal.

“Kerajaan Selangor bertanggungjawab untuk menjaga keamanan dan keharmonian masjid dan surau di negeri melalui undang-undang Tubuh Kerajaan Negeri Selangor di bawah Seksyen 12 (a) Enakmen Jenayah Syariah (Selangor) No. 9 Tahun 1995 iaitu denda tidak melebihi RM3,000 atau dipenjara tidak melebihi dua tahun atau kedua-duanya sekali.

“Sejajar dengan titah Sultan Selangor, Sultan Sharafuddin Idris Shah Al-Haj,” katanya dalam satu kenyataan.

Beliau berkata demikian mengulas dakwaan Yang Dipertua PAS Kawasan Bangi, Mohd Shafie Ngah, berkaitan pentauliahan pengkuliah ditarik balik selepas didapati terlibat di dalam politik kepartian secara aktif.

Tambahnya lagi, titah Sultan Selangor melarang penggunaan masjid dan surau bagi menjalankan program serta ceramah berunsur kepentingan politik kepartian yang dikeluarkan pada 9 Januari 2023.

“Baginda menegaskan supaya masjid kekal bebas daripada unsur kepartian dan merupakan tempat ibadah dan kegiatan ilmu yang harmoni, tenang, ukhuwah dan bersilaturahim.

“Oleh yang demikian, saya melihat dakwaan yang dilemparkan ini tanpa sebarang bukti yang jelas dan tidak berasas sama sekali dan pihak terbabit perlu menarik balik kenyataan tersebut dengan segera,” katanya.

Mohd Zawawi turut menjelaskan, kerajaan negeri sentiasa komited untuk terus berusaha menjadikan masjid dan surau diimarahkan dengan pelbagai kegiatan kerohanian dan keagamaan sepanjang masa ke arah pembinaan masyarakat madani.

Author

Tun Puteh Wanti

View all posts

View all posts


Penangan beli burger tengah malam, dapat ‘free gift’ lain macam

CYBERJAYA: Kebiasaanya jika lapar di tengah malam, pasti ramai yang akan mencari makanan seperti mi segera atau mungkin burger yang dijual di tepi jalan.

Bukan sekadar mudah, malah rasanya yang enak dimakan panas-panas dengan tawaran harga yang berpatutan pasti membuatkan selera makan tengah malam itu lebih puas.

Bagaimanapun, siapa sangka dek kerana membeli burger lewat malam, seorang netizen ini menerima burger ‘rare‘ oleh penjual.

Menerusi perkongsian di TikTok @yunnyotnyot, dirinya memuat naik video memaparkan burger yang dibeli mendapat ‘topping‘ istimewa.

Dalam paparan video itu, bungkusan burger dibuka oleh si pembeli lalu jelas kelihatan stapler di atas burger tersebut.

Rata-rata netizen yang melihat video itu beranggapan peniaga burger itu mungkin keletihan hingga terlepas pandang akan stapler yang dibungkus dalam burger itu.

Malah, ada juga yang berseloroh mengatakan stapler berkenaan adalah ‘free gift’ buat pembeli.

Author

Diyana Rahip

View all posts

View all posts


MFL utamakan kestabilan liga, elak tunggakan gaji

PETALING JAYA: Liga Bola Sepak Malaysia (MFL) tidak menetapkan sebarang jumlah minimum pasukan dalam saingan Liga Super musim depan.

Sebaliknya, Ketua Pegawai Eksekutifnya, Datuk Stuart Ramalingam berkata, perkara yang perlu diberi keutamaan adalah kestabilan liga, selain mengelakkan isu tunggakan gaji.

Beliau berkata, pasukan yang terpalit dengan isu tunggakan gaji sudah pun diambil tindakan dengan mengenakan hukuman denda dan menolak mata ke atas pasukan yang bermasalah.

“Pada hujung musim juga kita terpaksa tak beri lesen kepada dua pasukan.

“Perkara sama mungkin dapat dielakkan tapi khabar angin mengatakan ia akan berlaku lagi dan kami akan ambil tindakan sepatutnya untuk memastikan liga dapat dilaksanakan,” jelasnya selepas majlis pelancaran filem Harimau Malaya: The Untold Journey di Hotel Sheraton, di sini pada Selasa.

Beliau berkata demikian ketika ditanya mengenai proses perlesenan kelab untuk Liga Malaysia musim depan.

Tambahnya, semua pasukan sudah pun melengkapkan dokumen perlesenan yang diperlukan, manakala ia kini sedang diteliti oleh First Instance Body (FIB).

Jelasnya, dokumen itu perlu diperiksa bagi memastikan kesahihan maklumat seperti kedudukan kewangan pasukan, dan pembayaran agensi atau gaji.

Dalam perkembangan lain, beliau berkata, tiada keperluan untuk mengadakan saingan Liga Perdana pada musim depan.

Katanya, ini memandangkan pihaknya tidak melihat sebarang pasukan yang boleh mengisi saingan liga tersebut.

“Jadi, tahun depan MFL akan bergabung dengan AFL (Amateur Football League) untuk melaksanakan lebih pembangunan kelab di AFL.

“Ini juga bagi memastikan kelab M3 jadi lebih berkaliber untuk mengisi ruang menjadi di divisyen 2 (M2). Tapi semua sedia maklum M3 masih jauh dari M2,” katanya.

Author

Fazleen Safina Abd Jamil

View all posts

View all posts


Identiti 30 mangsa tragedi tanah runtuh dikenal pasti

KUALA LUMPUR: Identiti kesemua 30 mangsa yang ditemukan meninggal dunia dalam tragedi tanah runtuh di tapak perkhemahan Fathers’ Organic Farm, Batang Kali, pada 16 Disember lepas telah dikenal pasti.

Menurut Agensi Pengurusan Bencana Negara (NADMA), kombinasi empat kaedah digunakan bagi mengenal pasti mangsa iaitu padanan asid deoksiribonukleik (DNA), cap jari, gigi dan pengecaman oleh waris termasuk pada barangan peribadi serta tanda unik pada badan mangsa

Proses bedah siasat untuk semua mayat juga selesai dan mayat telah diserahkan kepada waris oleh Jabatan Forensik Hospital Sungai Buloh.

“Sebarang maklumat terkini mengenai perkembangan mangsa-mangsa bencana akan dimaklumkan dari semasa ke semasa setelah mendapat pengesahan rasmi daripada agensi yang bertanggungjawab,” menurut agensi itu dalam kenyataan di sini malam tadi.

Tragedi tanah runtuh pada 2.42 pagi Jumaat minggu lepas setakat ini menyaksikan 61 selamat, 30 nyawa terkorban manakala seorang lagi masih hilang daripada keseluruhan 92 mangsa yang dilaporkan terbabit.

Berikut adalah senarai nama berserta jantina dan umur mangsa yang terkorban:

— BERNAMA


Simulasi banjir ketika PRU15 selesai – Hamzah

KUALA LUMPUR: Barisan keselamatan negara selesai pelaksanaan simulasi bencana di seluruh negara, sekali gus dalam kesiapsiagaan menghadapi banjir ketika Pilihan Raya Umum Ke-15 (PRU15).

Menteri Dalam Negeri, Datuk Seri Hamzah Zainudin berkata, simulasi komprehensif itu melibatkan lima zon di semua 14 negeri, Sabah dan Sarawak.

Katanya, bagi penugasan Op Banjir, PDRM akan dibantu oleh jabatan dan agensi lain di bawah Kementerian Dalam Negeri (KDN) seperti Jabatan Sukarelawan Malaysia (Rela) dan Agensi Penguatkuasaan Maritim Malaysia (APMM).

“Simulasi ini melibatkan anggota PDRM dan kakitangan agensi lain. Ia dijalankan bukan sahaja sebagai kesiapsiagaan banjir tetapi juga persediaan dalam penugasan PRU15.

“Berdasarkan simulasi penugasan banjir, anggota Rela akan bertugas di luar kawasan mengundi manakala polis di dalam saluran mengundi.

“APMM pula ditugaskan ke pulau-pulau bagi penghantaran bekalan makanan dan keperluan asas selain pemindahan mangsa banjir,” katanya.

Beliau berkata demikian pada sidang media Majlis Taklimat Op Banjir di Bukit Aman di sini.

Hamzah berkata, bagi mengatasi kekangan menggerakkan operasi pengurusan banjir sekiranya kekuatan anggota perlu diatur, pihaknya mendapatkan bantuan anggota Rela selaras dengan Akta Suruhanjaya Pilihan Raya (SPR).

Mengulas lanjut, beliau berkata, lebih 94,000 daripada 120,000 anggota PDRM akan ditugaskan pada PRU15 berbanding 75,000 pada PRU14 berikutan pertambahan jumlah pengundi susulan pendaftaran secara automatik rakyat Malaysia yang berumur 18 tahun ke atas sebagai pengundi.

Katanya, semua ketua polis daerah juga diarah untuk melakukan persediaan awal bagi mengetuai pusat operasi pengurusan banjir di peringkat daerah masing-masing.

Jelas beliau, seramai 21,018 anggota polis bersama 1,681 aset diatur gerak, selain 4,367 pegawai dan anggota Rela bersiap sedia di lokasi-lokasi berpotensi banjir di seluruh negara.

Hamzah turut menambah, pusat pemindahan sementara (PPS) mangsa banjir turut diaktifkan di kawasan yang telah dinaiki air termasuk di Tanjung Karang, Selangor; Baling, Kedah; Kuala Pilah, Negeri Sembilan serta beberapa kawasan di Sabah dan Sarawak.

“Orang ramai yang ingin mendapatkan maklumat berhubung situasi banjir boleh menghubungi Pusat Kawalan Malaysia PDRM di talian 03-2266 3333/ 03-2266 3444/ 03-2266 3451 atau talian MERS 999,” katanya.

Author

Tun Puteh Wanti

View all posts

View all posts


Abang Viva perjelas isu perkahwinan, akui teruskan walau ibu bapa tak setuju

PERKAHWINAN sukarelawan terkenal, Azwan Omar atau lebih dikenali sebagai Abang Viva dengan wanita pilihan hatinya, Evanoza Zakaria pada Jumaat lalu mencetuskan bualan hangat para netizen.

Untuk rekod, Azwan selamat diijabkabulkan dengan Evanoza di Pejabat Agama Islam Daerah (PAID) di Ayer Keroh, Melaka pada Jumaat dan berita itu disampaikannya menerusi siaran lansung media sosialnya.

Sementara ramai netizen berasa gembira dengan berita itu, ada juga yang tertanya-tanya dengan status Facebook kakak Azwan, Fauziyah Omar yang mendakwa adiknya bertunang dan berkahwin dengan pilihan hatinya tanpa pengetahuan mereka sekeluarga.

Mengulas dakwaan tersebut melalui siaran lansung di Facebook pada Jumaat malam, Azwan menegaskan bahawa perkahwinannya diadakan dengan pengetahuan ibu bapa dan keluarganya.

“Saya sudah beritahu ayah sebanyak tiga kali, mengatakan saya nak kahwin. Emak pula lima kali.

“Cuma mereka tidak bersetuju sangat dengan calon dipilih tetapi mungkin silap saya kerana teruskan untuk berkahwin dengan pilihan saya, itu memang adalah kesilapan saya sendiri,” kata Azwan.

Menurutnya, dia juga ada menghantar gambar dan video bernikah kepada ibunya melalui aplikasi WhatsApp serta memaklumkan telah bernikah.

Jelasnya, dia terpaksa mempercepatkan majlis perkahwinan yang sepatutnya dijadualkan berlangsung pada Disember ini bagi mengambil kira faktor cuaca dan misi-misi bantuan yang perlu diberi kepada mangsa banjir.

Katanya, perkahwinan itu dicepatkan untuk tidak menimbulkan fitnah dan salah faham orang apabila dia bergerak ke misi membantu mangsa banjir sambil Evanoza menyertai misi itu.

“Kali terakhir saya cakap pada emak yang saya mahu bernikah ialah pada 12 Oktober. Pada 13 Oktober, saya kerja dan malam pula, saya tidak dapat bercakap sebab emak saya tiada ketika itu.

“Ada juga yang bertanya, kenapa tidak berbincang dalam WhatsApp. Sewaktu saya ke Baling untuk misi banjir iaitu antara Mei dan Jun, saya telah dikeluarkan daripada WhatsApp keluarga. Saya dikeluarkan oleh kakak saya, ditendang keluar.

“Apa yang jadi dalam WhatsApp ‘kumpulan keluarga’, saya tidak ada di dalamnya. Emak ayah saya pula tidak dapat datang majlis nikah kerana saya tahu kesihatan mereka tidak menentu,” katanya lagi.

Author

Faridah Amiratul

View all posts

View all posts


Kembali kepada politik kebersamaan, bukan perpecahan

KUALA LUMPUR: Semua pemimpin Melayu Islam disaran untuk terus memelihara semangat ukhuwah dan kebersamaan dalam kalangan mereka, tidak kira apa jua jajaran politik dicapai.

Persatuan Pengguna Islam Malaysia (PPIM) dalam satu kenyataan berkata, pihaknya memandang serius kemelut politik yang seolah-olah tidak akan selesai walaupun rakyat sudah menunaikan tanggungjawab mereka.

Katanya, PPIM melahirkan rasa kecewa jika ini telah menjadikan kemelut politik yang bakal menjejaskan perjalanan pentadbiran dan pembangunan negara dalam segala segi.

“Kemelut ini boleh diselesaikan tanpa ada rasa angkuh, ego atau dendam politik.

“Justeru, apa jua jajaran politik yang dicapai dan dipersetujui, kebebasan institusi kehakiman sebagai satu entiti yang mampu menjamin keadilan serta mengekalkan keluhuran perlembagaan dan kedaulatan undang-undang buat semua rakyat Malaysia tanpa mengira agama, bangsa dan kedudukan serta status individu berkaitan wajib dikekalkan.

“Penubuhan kerajaan dengan mandat yang baharu dengan segera agar rakyat boleh terus diberikan tumpuan dalam mendepani keadaan ekonomi yang merudum, kos sara hidup yang kian meningkat, dan lain-lain cabaran bakal ditempuhi tahun depan,” menurut kenyataan itu.

Dakwa PPIM, rakyat sudah bosan dengan keadaan politik yang terus bergolak sejak 2018 dan setelah bertukar Perdana Menteri sebanyak tiga kali.

“Negara juga telah menjadi bahan gurauan masyarakat antarabangsa dan keadaan ekonomi menjadi semakin buruk ditambah pula dengan pandemik COVID-19.

“Perebutan kuasa dan penentuan Perdana Menteri kini menjadi semakin rumit kerana keadaan ‘Hung Parliament’ yang timbul setelah tiada satu parti pun yang berjaya mendapat sebuah majoriti mudah.

“Walaupun kita menganggap bahawa penggabungan parti-parti politik membolehkan sebuah kerajaan dibentuk, namun ia bukanlah semudah yang kita fikirkan,” katanya.

Menurut kenyataan itu lagi, meskipun tiada kepastian apakah faktor utama yang menyebabkan keadaan demikian, namun kerumitan ini berpunca keegoan pemimpin tertinggi parti duduk berunding untuk mencapai kata sepakat dan dengar suara akar umbi dalam membentuk kerajaan.

Justeru, PPIM mengambil ketetapan untuk mengesyor Majlis Keselamatan Negara (MKN) supaya merangka pelan tindakan yang wajar dalam mendepani cabaran ekonomi lebih rumit, tahun depan.

“Ia sebagai langkah berjaga-jaga kejadian yang tidak diingini, bagi membendung keadaan sedemikian daripada menjadi lebih buruk.

“Ia juga bagi memastikan keadaan ekonomi fiskal negara berada dalam keadaan mapan demi mengelakkan sebarang persepsi negatif di peringkat antarabangsa,” katanya.

Author

Tun Puteh Wanti

View all posts

View all posts


Faisal, Ahmad Syihan wira Malaysia atasi Myanmar 1-0

YANGON: Malaysia bermula langkah kanan selepas menewaskan Myanmar 1-0 pada aksi pembukaan Kumpulan B saingan Piala Persekutuan Bolasepak ASEAN (AFF) 2022 sekali gus menamatkan badi kekalahan sejak 2016 di Stadium Thuwunnna di sini, hari ini.

Pemain sayap lincah, Mohamad Faisal Abdul Halim dan penjaga gol Ahmad Syihan Hazmi Mohamed  masing-masing muncul wira pasukan negara apabila meledak gol kemenangan dan bertindak cemerlang menyelamatkan sepakan penalti Myanmar pada penghujung perlawanan.

Kemenangan itu memberikan tiga mata penting kepada skuad Harimau Malaya dalam usaha memburu dua slot ke peringkat separuh akhir seterusnya mencuba menamatkan penantian 12 tahun merangkul gelaran kedua kejohanan tertinggi peringkat Asia Tenggara itu.

Bagaimanapun, pada aksi dihadiri 2,500 penonton itu, Malaysia dipaksa bekerja keras di babak pertama apabila perlawanan dikuasai pasukan tuan rumah yang tampil memperagakan permainan hantaran pendek dan pantas ketika memegang bola manakala cepat bertindak untuk menutup ruang ketika bertahan.

Skuad bimbingan Antoine Hey itu memberi amaran awal menerusi percubaan berani dari luar kotak penalti pemain tengah, Lwin Moe Aung pada minit kelapan, namun sedikit tersasar.

Myanmar, bergelar Singa Asia, kemudian mensia-siakan peluang terhidang di depan gol selepas penyerang Aung Kaung Mann lewat melepaskan rembatan berpunca hantaran lintang Moe Aung pada minit ke-19.

Selepas 20 minit pertama buntu mencipta serangan, kesilapan pertahanan Myanmar mengeluarkan bola gagal dalam kotak penalti gagal dimanfaatkan Mohamad Faisal apabila rembatannya dari jarak dekat tersasar.

Kedudukan tanpa jaringan kekal sehingga rehat itu memaksa ketua Jurulatih negara, Kim Pan Gon membawa masuk penyerang naturalisasi, Lee Tuck menggantikan Darren Lok yang menyaksikan pemain kelahiran England itu tidak menunggu lama untuk mencipta impak.

Kepantasannya memintas bola membawa kepada gol tunggal pasukan negara apabila Muhammad Safawi kemudian melorongkan bola kepada Mohamad Faisal yang tenang melepaskan rembatan leret untuk menewaskan penjaga gol, Kyaw Zin Phyo, pada minit ke-52

Tersentak dengan jaringan itu, Myanmar bangkit melancarkan serangan bertali arus dari sebelah kanan dan kiri gawang Malaysia, namun benteng pertahanan diketuai Sharul Nazeem Zulpakar berjaya mematahkan gerakan ke arah gawang pasukan.

Myanmar yang tidak berputus asa hampir menyamakan kedudukan apabila Kyaw Min Oo melepaskan rembatan dari jarak jauh yang memaksa penjaga gol Ahmad Syihan melompat tinggi untuk menepis percubaan berbahaya itu.

Di penghujung perlawanan, kesilapan Sharul Nazeem tertampan bola di tangan hampir mengundang padah apabila pengadil memberikan sepakan penalti kepada Myanmar, namun Ahmad Syihan bijak merebahkan badan di sebelah kanan gawang untuk menepis rembatan Myat Kaung Khant.

Pasukan negara akan meneruskan aksi menentang Laos di Stadium Nasional di Bukit Jalil,Sabtu ini, Vietnam di Hanoi (27 Disember) dan menerima kunjungan Singapura (3 Januari) di Bukit Jalil bagi memburu dua slot teratas Kumpulan B untuk layak ke separuh akhir. – BERNAMA


Lelaki didakwa bunuh teman wanita hamil

[DIKEMAS KINI] SUNGAI BESAR: Seorang lelaki dihadapkan ke Mahkamah Majistret di sini hari ini, atas pertuduhan membunuh seorang wanita hamil minggu lepas.

Muhammad Fakrul Aiman Sajali, yang berusia 20 tahun, mengangguk faham selepas pertuduhan terhadapnya dibacakan di hadapan Majistret Siti Hajar Ali namun tiada pengakuan direkodkan kerana kes bunuh berada di bawah bidang kuasa Mahkamah Tinggi.

Dia didakwa membunuh Nur Anisah Abdul Wahab, 21, di Jalan Benteng Laut, Jalan Sungai Limau di sini pada kira-kira 8.30 malam 22 Mei hingga 8 pagi 23 Mei lepas.

Bekas pelajar kolej itu didakwa mengikut Seksyen 302 Kanun Keseksaan yang membawa hukuman mati jika sabit kesalahan.

Kes dikendalikan Pengarah Pendakwaan Selangor Ku Hayati Ku Haron manakala tertuduh diwakili peguam Khairul Anuar Kashim dan Muhammad Nor Tamrin.

Khairul Anuar memohon agar kes itu dipindahkan ke Mahkamah Tinggi secepat mungkin namun Majistret Siti Hajar berkata beberapa dokumen perlu diserahkan oleh pihak pendakwaan kepada mahkamah terlebih dahulu.

Siti Hajar menetapkan 3 Ogos ini untuk sebutan semula kes.

Terdahulu, tertuduh yang memakai kemeja-T kuning tiba di pekarangan mahkamah diiringi beberapa anggota polis dari Jabatan Penyiasatan Jenayah (CID) pada 8.55 pagi.

Media sebelum ini melaporkan perselisihan faham untuk menyembunyikan kehamilan di luar nikah dipercayai punca seorang pelayan restoran dibunuh secara kejam dengan ditikam, dikelar perut dan dibakar teman lelakinya di sekitar kebun kelapa sawit, Jalan Sungai Limau, di sini, 22 Mei lepas.

Ketua Polis Daerah Sabak Bernam Supt Agus Salim Mohd Alias dilaporkan berkata suspek yang merupakan bekas penuntut kolej membawa mangsa menaiki kereta dan bertengkar dengan wanita itu, sebelum mangsa dipukul di kepala lantas dibunuh di lokasi berkenaan sekitar 10 malam. – BERNAMA


Isteri disyaki tipu wang skim pelaburan, suami ditembak

SHAH ALAM: Seorang juruteknik mengalami kecederaan di bahagian lengan kanan dan leher, susulan ditembak seorang individu yang dipercayai menjadi mangsa penipuan wang skim pelaburan isterinya di hadapan rumahnya di Jalan Limau Kasturi, Taman Wangi, Klang pada 7.10 pagi Rabu.

Ketua Polis Daerah Klang Selatan, ACP Cha Hoong Fong berkata, mangsa 46 tahun itu, cedera akibat tembakan yang dilepaskan seorang lelaki disyaki warga tempatan yang tidak dikenali, menaiki sebuah motosikal serta memakai topi keledar berpelindung matahari gelap semasa kejadian berkenaan.

Cha berkata pihaknya terdahulu menerima panggilan daripada seorang wanita warga tempatan pada 8.55 pagi Rabu, memaklumkan bahawa suaminya telah ditembak di hadapan rumah mereka.

“Sepasukan polis dari Bahagian Siasatan Jenayah Ibu Pejabat Polis Daerah (IPD) Klang Selatan telah ke lokasi kejadian dan mendapati mangsa mengalami kecederaan di bahagian lengan kanan dan bahagian leher.

“Mangsa kemudiannya dihantar ke Hospital Tengku Ampuan Rahimah (HTAR) Klang bagi mendapatkan rawatan lanjut. Hasil pemeriksaan X-Ray mendapati satu biji kelongsong disyaki peluru berada dalam lengan kanan mangsa,” katanya dalam kenyataan, malam tadi.

Hasil siasat pihaknya, Cha berkata, suspek telah melepaskan tiga das tembakan ke arah mangsa dengan menggunakan dua pucuk pistol yang berlainan.

Beliau berkata, pemeriksaan unit forensik Ibu Pejabat Polis Kontinjen (IPK) Selangor, menemukan beberapa barang termasuk dua objek logam disyaki kelongsong peluru di lokasi kejadian.

Susulan itu, Cha meminta orang ramai yang mempunyai maklumat berhubung kejadian berkenaan, untuk menghubungi pegawai penyiasat Inspektor Hazri Raziff di talian 0183204914 atau menghubungi IPD Klang Selatan di talian 03-33762222.

Beliau berkata kes disiasat mengikut Seksyen 307 Kanun Keseksaan. – BERNAMA


Kes SRC: Najib kembali ke penjara, gagal semak keputusan rayuan

PUTRAJAYA: Mahkamah Persekutuan hari ini menolak permohonan Datuk Seri Najib Razak untuk mendapatkan kebenaran menyemak keputusan yang mengekalkan sabitan serta hukuman kesalahan menyeleweng dana SRC International Sdn Bhd yang dikenakan terhadapnya.

Keputusan itu membuatkan Najib perlu menjalani baki tempoh penjara 12 tahun yang dijatuhkan ke atasnya melainkan bekas Perdana Menteri itu mendapat pengampunan daripada Yang di-Pertuan Agong.

Bekas Ahli Parlimen Pekan itu memohon diberi kebenaran menyemak keputusan rayuan akhirnya oleh panel yang diketuai Ketua Hakim Negara, Tengku Tuan Maimun Tuan Mat pada pada 23 Ogos tahun lalu dan jika dibenarkan, memohon perintah supaya dibebaskan atau secara alternatif, rayuan akhirnya didengar panel lain.

Dalam keputusan majoriti 4-1, panel membuat keputusan selepas mendapati permohonan kebenaran semakan itu adalah lebih menjurus kepada permohonan untuk menyemak merit keputusan panel dalam rayuan akhirnya pada 23 Ogos tahun lalu.

Keputusan tersebut dibacakan Hakim Mahkamah Persekutuan, Datuk Vernon Ong Lam Kiat, yang turut disokong Datuk Rhodzariah Bujang dan Datuk Nordin Hassan serta Hakim Mahkamah Rayuan, Datuk Abu Bakar Jais.

Manakala, Hakim Besar Sabah dan Sarawak Datuk Abdul Rahman Sebli membuat keputusan menentang, lapor Berita Harian.

Untuk rekod, pada 28 Julai 2020, Hakim Mahkamah Tinggi (kini hakim Mahkamah Rayuan) Datuk Mohd Nazlan Mohd Ghazali mendapati Najib bersalah atas tujuh pertuduhan pecah amanah, menyalahgunakan kedudukan dan pengubahan wang haram dana SRC.

Mohd Nazlan menjatuhkan hukuman penjara 12 tahun dan denda RM210 juta ke atas Najib, dan keputusan itu dikekalkan Mahkamah Rayuan pada 8 Disember 2021 serta panel lima Hakim Mahkamah Persekutuan dipengerusikan Ketua Hakim Negara Tengku Maimun Tuan Mat, pada 23 Ogos tahun lalu.

Author

Diyana Rahip

View all posts

View all posts


Belum ada keputusan ubah peraturan sekat eksport ayam – Annuar

KUALA LUMPUR: Kerajaan belum membuat keputusan untuk mengubah sebarang peraturan berkenaan sekatan eksport ayam yang diumumkan pada 1 Jun lepas, kata Pengerusi Pasukan Khas Jihad Tangani Inflasi Tan Sri Annuar Musa.

Justeru Annuar berkata dasar harga ayam ketika ini adalah kekal untuk memastikan harga ayam rendah dan keutamaan bekalan kepada rakyat tempatan kerana ia merupakan barangan keperluan bagi setiap keluarga di negara ini.

“Kita dapat banyak pandangan dan pemakluman awal tentang kononnya dapat lebihan bekalan ayam dan ada pengharapan dizahirkan kepada jawatankuasa untuk memohon kebenaran mengeksport ayam ke luar negara.

“Saya nak jelaskan mekanisme mengawal tahap kedudukan bekalan tidak boleh dibuat secara bolak-balik. Kita perlukan masa untuk memastikan semua bekalan ayam dalam negara serta barangan lain, mesti terkawal.

“Adalah penting jawatankuasa dapat pantau secara menyeluruh keseluruhan rantaian bekalan yang berkaitan dengan bekalan ayam, sama ada bekalan ayam yang mula dibenar bawa masuk, ayam yang mula diternak dan ayam yang dikeluarkan dan kita akan lihat sejauh mana dakwaan menyatakan bekalan sekarang adalah berlebihan,” katanya dalam sidang media selepas mesyuarat jawatankuasa itu di bangunan Parlimen hari ini.

Annuar berkata kerajaan menyedari faktor penurunan harga adalah berasaskan kepada bekalan yang cukup dan lebih daripada mencukupi, namun beliau khuatir terdapat pihak yang mengambil peluang mengeksport ayam disebabkan harga bekalan itu yang mahal di negara lain sehingga menjejaskan harga bekalan tempatan.

Annuar berkata jawatankuasa turut membincangkan penemuan Suruhanjaya Persaingan Malaysia (MyCC) mengenai lima syarikat berkaitan bekalan ayam yang dikesan melanggar Seksyen 4 Akta Persaingan 2010 dengan terbabit perjanjian antipersaingan atau lebih dikenali sebagai perjanjian kartel.

Beliau berkata memandangkan penemuan MyCC itu adalah siasatan awal, lima perusahaan itu kini mempunyai peluang mengemukakan representasi dalam tempoh 30 hari daripada tarikh keputusan cadangan itu disampaikan kepada mereka.

“Kita ingin ingatkan pengusaha tidak mengamalkan sebarang tindakan yang melibatkan pakatan untuk menetapkan harga dan melanggar peraturan persaingan bebas kerana ia boleh jejaskan harga kerana dikawal oleh satu kelompok peniaga yang menguasai pasaran dan itu tidak dibenarkan oleh undang-undang negara kita,” katanya. – BERNAMA


Polis tahan lelaki menyamar pegawai polis

ALOR SETAR: Seorang lelaki yang menyamar sebagai pegawai polis sebelum dipercayai melakukan jenayah samun dan cabul, ditahan dalam satu serbuan di hadapan sebuah premis di Taman Sri Pendang, Pendang, Ahad lepas.

Ketua Polis Daerah Pendang, DSP Arriz Sham Hamezah berkata, suspek berusia 30 tahun itu ditahan pada 3.30 petang selepas seorang lelaki mendakwa menjadi mangsa penipuan suspek yang merampas telefon bimbit dan mencabul isterinya.

“Mangsa mendakwa suspek yang menunggang motosikal seorang diri telah menghampirinya ketika sedang membaiki kereta seorang rakannya yang rosak di tepi jalan berhampiran sebuah stesen minyak kira-kira pukul 12.30 tengah malam.

“Suspek kemudiannya telah memperkenalkan diri sebagai pegawai polis kepada mangsa dan rakannya. Suspek telah meminta kad pengenalan kedua-dua lelaki berkenaan untuk semakan sebelum merampas telefon bimbit milik mangsa,” katanya dalam kenyataan hari ini.

Arriz Sham berkata, suspek kemudian meminta mangsa untuk hadir ke Ibu Pejabat Polis Daerah (IPD) Pendang sekiranya mahu mengambil telefon bimbit miliknya semula, sebelum beredar.

“Bagaimanapun, suspek telah menghubungi isteri mangsa melalui telefon bimbit milik mangsa sebelum memberitahu bahawa suaminya berada dalam tahanan polis. Suspek mendakwa kononnya dia boleh melepaskan mangsa dan mengajak wanita itu untuk berbincang di sebuah kawasan perumahan.

“Wanita yang bimbang itu telah berjumpa suspek dengan menaiki kereta dan sebaik tiba di lokasi perjumpaan, suspek telah masuk ke dalam kereta dan meminta wanita berkenaan untuk terus memandu,” katanya.

Beliau berkata suspek disyaki mengambil kesempatan dan mengajak wanita itu untuk melakukan hubungan seks, namun ia ditolak sehingga menyebabkan suspek berang dan kemudiannya mencabul isteri mangsa.

“Mangsa dan isterinya yang sedar mereka ditipu oleh suspek telah membuat laporan polis berhubung kejadian dan susulan daripada itu sepasukan anggota polis berjaya mengesan dan menahan suspek. Dalam serbuan itu, polis turut merampas beg dan kotak hitam yang berisi dadah jenis syabu, kondom dan telefon bimbit.

“Suspek direman selama tujuh hari bermula Isnin lalu (30 Januari) dan kes disiasat mengikut Seksyen 354 Kanun Keseksaan (KK), Seksyen 170 KK dan Seksyen 392 KK,” katanya. – BERNAMA


Sirap ubat dikait kematian kanak-kanak di Indonesia tidak berdaftar di Malaysia

KUALA LUMPUR: Lima produk sirap ubat yang dikaitkan dengan kematian kanak-kanak di Indonesia tidak berdaftar di Malaysia, menurut Pengarah Kanan Perkhidmatan Farmasi Kementerian Kesihatan Malaysia (KKM), Norhaliza A Halim.

Beliau berkata, semakan ke atas laman sesawang Badan Pengawas Obat dan Makanan-Republik Indonesia mendapati produk tersebut ialah Termorex Sirup, Flurin DMP Sirup, Unibebi Cough Sirup, Unibebi Demam Sirup dan Unibebi Demam Drops yang dikesan mengandungi ethylene gycol melebihi had dibenarkan.

”Semakan ke atas pangkalan data produk berdaftar Bahagian Regulatori Farmasi Negara (NPRA), KKM mendapati bahawa kelima-lima produk tersebut tidak berdaftar di Malaysia,” katanya dalam kenyataan hari ini.

Menurutnya NPRA akan menjalankan pemantauan secara berterusan bagi memastikan kualiti, keselamatan dan keberkesanan ubat-ubatan terjamin.

Pihak KKM akan memaklumkan perkembangan kepada orang ramai dari semasa ke semasa, katanya.

Media melaporkan seramai 133 kanak-kanak maut daripada 99 orang yang dilaporkan sebelum ini akibat kecederaan buah pinggang akut (AKI).

Menteri Kesihatan Indonesia Budi Gunadi Sadikin dilapor berkata kematian itu adalah antara 241 kes di 22 wilayah dan kebanyakan pesakit adalah kanak-kanak di bawah umur lima tahun. – BERNAMA


PTTI, IPT berkolaborasi tingkat kemasukan pelajar

KUALA LUMPUR: Pusat peningkatan akademik dan pakar dalam membantu pelajar Sijil Pelajaran Malaysia (SPM), PTTI berkolaborasi dengan Institut Pengajian Tinggi (IPT) sebagai langkah drastik untuk meningkatkan peratusan pelajar menyambung ke pengajian tinggi.

“PTTI menyumbang RM10,000 kepada Universiti Putra Malaysia (UPM) sekali gus membuka peluang untuk meningkatkan kolaborasi dengan IPT.

“PTTI percaya kerjasama ini penting untuk menaik taraf tahap pendidikan negara ke arah mewujudkan ekosistem pembelajaran yang holistik dari peringkat menengah ke IPT.

“Dalam masa sama, PTTI komited untuk membuka peluang lebih besar untuk sebarang bentuk kerjasama dengan IPT,” katanya dalam satu kenyataan di sini hari ini.

PPTI antara penyumbang alumni pada Majlis Makan Malam Sirih Pulang Ke Gagang @ Homecoming ke-11, Universiti Putra Malaysia (UPM) yang diadakan di Dewan Besar Pusat Kesenian dan Kebudayaan Salahuddin Abdul Aziz Shah UPM, baru-baru ini.

Pada majlis itu, Sultan Selangor Sultan Sharafuddin Idris Shah yang juga Canselor UPM berkenan berangkat diringi Naib Canselor Datuk Prof Dr Mohd Roslan Sulaiman dan Presiden Persatuan Alumni UPM, Datuk Raihan Sharif.

Lebih teruja apabila baginda turut melawat gerai pameran PTTI.

Dalam perkembangan lain, Cikgu Fana berkongsi PTTI melancarkan program khas Selekoh Akhir Sijil Pelajaran Malaysia (SPM) yang bakal diadakan pada Disember depan sebagai persediaan akhir menjelang SPM yang akan berlangsung tidak lama lagi.

“Kami percaya ramai pelajar SPM tahun ini sedikit panik kerana terpaksa mengubah persekitaran belajar dengan mendadak dan ada banyak aktiviti sekolah yang perlu dilakukan sejak pembukaan semula sekolah pasca Perintah Kawalan Pergerakan (PKP).

“Oleh itu, PTTI percaya dengan kebolehan kami untuk membantu pelajar memperbaiki keputusan SPM yang mendatang demi menjamin masa depan lebih baik,” katanya.

Author

Tun Puteh Wanti

View all posts

View all posts


EXCO Pahang antara 10 maut pesawat terhempas

SEKURANG-KURANGNYA 10 mangsa termasuk seorang EXCO Kerajaan Pahang terkorban dalam nahas pesawat sewa khas yang terhempas di Lebuhraya Guthrie, berhampiran kawasan kediaman Elmina di Shah Alam, Selangor pada Khamis.

Dalam kejadian sekitar jam 2.40 petang itu, pesawat yang membawa enam penumpang bersama dua juruterbang dan pembantunya dilaporkan gagal dikawal sebelum terhempas di Elmina.

Ketua Polis Selangor, Datuk Hussein Omar Khan berkata, pesawat berkenaan yang berlepas dari Langkawi sudah diberi kebenaran oleh Menara Kawalan, Lapangan Terbang Sultan Abdul Aziz Shah, Subang untuk mendarat pada jam 2.40 petang.

“Namun pesawat berkenaan dilaporkan terhempas dua minit sebelum dijadualkan untuk mendarat.

“Ketika terhempas, pesawat berkenaan dilaporkan merempuh sebuah kereta dan sebuah motosikal masing-masing seorang individu dalam setiap kenderaan,” katanya seperti dilapor Berita Harian.

Hussein berkata, pada masa ini pihaknya menjangkakan sekurang-kurangnya 10 mangsa yang terkorban.

Pihak Jabatan Bomba dan Penyelamat Malaysia (JBPM) Selangor, mengambil masa hampir 10 minit bagi memadam kebakaran.

Mayat semua mangsa dihantar ke Hospital Tengku Ampuan Rahimah, Klang, untuk bedah siasat.

Pesawat malang berkenaan dipercayai jenis Premier 1 Beechcraft dengan nombor pendaftaran N28JV dengan kapasiti lapan orang penumpang.

Author

Fazleen Safina Abd Jamil

View all posts

View all posts


Wan Saiful akan didakwa di mahkamah berhubung projek Jana Wibawa

KUALA LUMPUR: Ketua Penerangan Bersatu, Datuk Wan Saiful Wan Jan akan didakwa hari ini di Mahkamah Sesyen di sini berhubung projek Jana Wibawa.

Berdasarkan semakan di mahkamah, pendakwaan ke atas Wan Saiful, 48, akan bermula pada 9 pagi.

Mengikut sumber, Ahli Parlimen Tasek Gelugor itu yang juga bekas pengerusi Perbadanan Tabung Pendidikan Tinggi Nasional (PTPTN) akan menghadapi dua pertuduhan meminta dan menerima rasuah. – BERNAMA


EFL: Liverpool diheret kelab bawahan untuk menang melalui sepakan penalti

LIVERPOOL terpaksa berhempas-pulas untuk menewaskan kelab divisyen bawahan, Derby County sehingga memerlukan penentuan sepakan penalti selepas diikat seri tanpa jaringan dalam perlawanan Piala Liga Inggeris (EFL), di Anfield, pada awal pagi tadi.

Derby County turun ke Anfield dengan misi mencipta kejutan ke atas pasukan Jurgen Klopp yang membuat 11 pertukaran daripada skuad yang mencatatkan kemenangan ke atas Tottenham Hotspurs pada hujung minggu lalu.

Pasukan pelawat mencemaskan penyokong tuan rumah menerusi tiga percubaan bahaya yang hampir menjaringkan gol namun dinafikan oleh penjaga gol Liverpool, Caoimhin Kelleher.

Kemenangan ini ternyata memberi kelegaan buat peminat The Reds, dengan Liverpool beraksi selaku juara bertahan piala ini untuk meneruskan momentum misi mempertahankan gelaran piala yang dimenangi mereka pada musim lalu menewaskan Chelsea dengan jaringan penalti 11-10 setelah terikat tanpa jaringan di Stadium Wembley, pada Februari lalu.

Author

Mohamad Fitri Hazim Hazam

View all posts

View all posts


RM3 juta diperuntukkan kepada Bulan Sabit Merah bagi rangsang kerja-kerja sukarelawan

KUALA LUMPUR: Kerajaan bersetuju menyalurkan peruntukan RM3 juta kepada Bulan Sabit Merah Malaysia (BSMM) bagi rangsangan dan galakan kepada persatuan itu dalam kerja-kerja sukarelawan dan bantuan.

Perdana Menteri, Datuk Seri Anwar Ibrahim berkata, RM1 juta disalurkan daripada Kementerian Pembangunan Wanita, Keluarga dan Masyarakat dan RM1 juta lagi menerusi Agensi Pengurusan Bencana Negara (Nadma) khusus bagi kerja-kerja kebajikan dan lapangan sama ada di dalam mahupun luar negara.

“Manakala RM1 juga lagi kita setuju berikan untuk memperkukuh, memastikan penyelenggaraan, pengurusan ibu pejabat (Bulan Sabit Merah) di negeri-negeri supaya lebih mantap,” katanya.

Beliau berkata demikian ketika berucap pada Majlis Pelancaran Sambutan Ulang Tahun ke-75 dan Perasmian Ibu pejabat Kebangsaan BSMM di sini hari ini.

Anwar berkata, kerajaan sentiasa menghargai peranan sukarelawan di negara ini yang sanggup merisikokan diri sendiri dalam usaha menyampaikan bantuan dan kebajikan, sama ada di dalam mahupun luar negara.

Beliau berkata, semangat yang ada dalam sukarelawan itu juga selaras dengan gagasan MADANI iaitu ihsan yang mementingkan sifat kemanusiaan sejagat tanpa mengira perkauman sempit.

“Kemanusiaan itu bererti kita ada ihsan dan kasih sayang. Nilai kemanusiaan itu apabila kita bertimbang rasa, ada kasih dan sayang, mereka akan bantu yang menghadapi masalah dan ini satu hal yang dikembangkan Bulan Sabit Merah.

“Selama 75 tahun dalam sejarah Bulan Sabit Merah ini iaitu hampir umur saya dan dengan pengalaman mereka bukan baru, di media dipaparkan setiap kali malapetaka, bencana dan perang saudara, kehadiran wakil mereka ada (terdapat yang) menyabung nyawa dan menghadapi risiko termasuk ada yang cedera,” katanya.

Justeru beliau mahu kementerian yang berkaitan untuk membantu dan mengalakkan lebih ramai anak muda untuk terlibat sama dalam kerja-kerja sukarelawan dan kebajikan.

Turut berangkat pada majlis itu ialah Tunku Temenggong Kedah Tan Sri Tunku Puteri Intan Safinaz Almarhum Tuanku Abdul Halim Mu’adzam Shah iaitu Pengerusi Kebangsaan BSMM.

Perdana menteri turut menzahirkan penghargaan dan memuji usaha yang dimainkan Tunku Puteri Intan Safinaz yang mempunyai komitmen luar biasa sehingga berjaya mengangkat nama baik BSMM sehingga hari ini. – BERNAMA


Tunku Ismail tinjau skuad Harimau Malaya berlatih

PETALING JAYA: Tunku Mahkota Johor, Tunku Ismail Sultan Ibrahim berkenan meninjau sesi latihan pasukan negara di padang Wisma Persatuan Bolasepak Malaysia (FAM), Kelana Jaya di sini petang ini.

Tunku Ismail yang diiringi Presiden FAM, Datuk Hamidin Mohd Amin, meluangkan masa kira-kira 30 minit menyaksikan latihan skuad Harimau Malaya kendalian Ketua Jurulatih Kim Pan Gon.

Pemilik Johor Darul Ta’zim (JDT) itu turut meluangkan masa berjumpa barisan pemain dan kejurulatihan pasukan negara sebelum berangkat meninggalkan Wisma FAM kira-kira 7 malam.

Pasukan negara kini dalam persediaan menghadapi perlawanan separuh akhir pertama Piala Persekutuan Bolasepak ASEAN (AFF) 2022 menentang Thailand di Stadium Nasional Bukit Jalil, Sabtu ini.

Bahang pertembungan itu mula dirasai pemain pertahanan negara Dominic Tan yang menjangkakan perlawanan berdepan skuad Gajah Perang itu berlangsung sengit.

“Pastinya ia bukan perlawanan yang mudah, semua nak menang dan layak ke final tetapi kita kena buat yang terbaik. Sudah tentu penting juga untuk kita bawa momentum baik bertemu Singapura (ke perlawanan menentang Thailand),” katanya kepada pemberita pada sesi latihan pasukan negara.

Sementara itu, pemain pertahanan, Quentin Cheng berkata, pasukan Malaysia sentiasa mempunyai keyakinan menentang mana-mana lawan dan mampu mencapai kejayaan jika mereka menjalankan peranan mereka dengan baik.

“Kami sentiasa yakin menentang mana-mana pasukan dalam kejohanan ini, jurulatih memberi kami satu pelan permainan dan taktik untuk dilaksanakan dalam setiap perlawanan, kami cuma perlu mencuba yang terbaik untuk mengikut apa yang perlu dilakukan. Jika kami melakukan apa yang kami mampu, saya rasa kami boleh menewaskan sesiapa saja,” kata pemain Selangor FC itu.

Malaysia masih segar dengan kejayaan menewaskan Singapura 4-1, Selasa lepas, sekali gus mara ke separuh akhir selaku naib juara Kumpulan B di belakang Vietnam yang akan membuat perhitungan dengan Indonesia.

Selepas perlawanan Sabtu ini, pasukan negara akan berlepas ke Bangkok bagi aksi separuh akhir kedua di Stadium Thammasat, Selasa minggu depan. – BERNAMA


PRN: Anwar minta semua parti hormat keputusan rakyat

KUALA LUMPUR: Datuk Seri Anwar Ibrahim meminta semua pihak untuk menghormati suara rakyat serta keputusan Pilihan Raya Negeri (PRN) di enam negeri.

Perdana Menteri, Datuk Seri Anwar Ibrahim berkata, semua pihak harus menghormati keputusan dengan erti kata bersedia untuk menerima apa saja dengan baik.

“Ini adalah waktu untuk semua rakyat, semua parti sama ada menang atau kalah harus meneruskan silaturrahim dan terus bekerja untuk mengekalkan keamanan di negara ini serta membawa negara ke tahap dibanggakan.

“Bagi pihak Kerajaan Perpaduan serta kerajaan persekutuan, saya memberi jaminan bahawa kerajaan akan terus kekal kukuh selepas PRN ini.

“Insya Allah mulai Isnin kita akan terus bertugas bukan sahaja seperti biasa, tetapi lebih tekun dan keras bekerja supaya Malaysia akan mencipta kejayaan yang dibanggakan,” katanya dalam Majlis Pengumuman Keputusan Pilihan Raya Negeri (PRN) di Pusat Dagangan Dunia Kuala Lumpur (WTC), hari ini.

Pada masa sama, Perdana Menteri turut menzahirkan kesyukuran kerana PRN yang berlangsung di enam negeri berjalan teratur.

“Kerajaan Perpaduan menzahirkan rasa penghargaan serta sokongan daripada semua kerana berjaya mengekalkan pemerintahan di tiga negeri.

“Saya juga mengucapkan terima kasih kepada seluruh petugas Suruhanjaya Pilihan Raya (SPR) serta Polis Diraja Malaysia (PDRM) kerana memastikan perjalanan pilihan raya ini dalam keadaan baik,” ujarnya.

Majlis berkenaan turut dihadiri oleh Timbalan Perdana Menteri, Datuk Seri Dr Ahmad Zahid Hamidi dan beberapa kepimpinan Kerajaan Perpaduan yang lain.

Author

Nurul Ain Japri

View all posts

View all posts


Tukang masak warga Bangladesh didakwa bunuh pesakit mental

KUALA KUBU BHARU: Seorang tukang masak warga Bangladesh dihadapkan di Mahkamah Majistret di sini hari ini atas pertuduhan membunuh seorang penghuni lelaki di sebuah pusat jagaan sakit mental di Bukit Beruntung di sini, Disember lepas.

Tertuduh, Mohammad Abdul Alim, 33, didakwa membunuh Leong Kam Ming, 52, di sebuah pusat jagaan sakit mental, Jalan Cempaka 2, Bukit Beruntung di sini, kira-kira 6.30 petang pada 24 Disember 2022.

Pertuduhan dilakukan mengikut Seksyen 302 Kanun Keseksaan yang memperuntukkan hukuman mati, jika sabit kesalahan.

Mohammad mengangguk faham selepas pertuduhan dibacakan di hadapan Hakim Siti Fatimah Talib yang bertindak sebagai Majistret, namun tiada pengakuan direkodkan kerana kes bunuh adalah di bawah bidang kuasa Mahkamah Tinggi.

Di mahkamah sama, tertuduh mengaku tidak bersalah atas pertuduhan memasuki dan berada di dalam negara ini tanpa sebarang dokumen perjalanan yang sah di lokasi sama, pada 2.23 pagi, 27 Disember 2022.

Pertuduhan dilakukan mengikut Seksyen 6(1)(C) Akta Imigresen 1959/63 Pindaan 2002 dan boleh dihukum di bawah Seksyen 6(3) akta sama.

Seksyen berkenaan memperuntukkan hukuman denda tidak lebih RM10,000 atau penjara maksimum lima tahun atau kedua-duanya dan boleh dikenakan sebatan tidak lebih enam kali, jika sabit kesalahan.

Mahkamah tidak membenarkan tertuduh diikat jamin dan menetapkan 27 Februari ini untuk sebutan semula kes.

Pendakwaan dikendalikan Timbalan Pendawa Raya Asmaa’ Zamri manakala tertuduh tidak diwakili peguam. – BERNAMA


Tiada rundingan diadakan antara BN dengan GPS dan PN – Ahmad Zahid

CYBERJAYA: Presiden Barisan Nasional (BN), Datuk Seri Ahmad Zahid Hamidi menegaskan parti itu tidak pernah berunding dengan Gabungan Parti Sarawak (GPS) untuk memberikan persetujuan membentuk kerajaan bersama.

Beliau yang merupakan Presiden UMNO itu berkata demikian susulan kenyataan Pengerusi GPS, Tan Sri Abang Johari Tun Openg bahawa pihaknya akan setuju untuk bergabung dengan Perikatan Nasional (PN), BN dan Gabungan Rakyat Sabah (GRS) untuk membentuk kerajaan Persekutuan.

Menurut Ahmad Zahid, BN juga sehingga kini tidak mengadakan sebarang rundingan bersama PN yang boleh membawa maksud kepada adanya persefahaman untuk membentuk kerajaan gabungan.

“Dalam pada itu, kesemua ahli Parlimen BN yang memenangi PRU15 telah menandatangani akujanji dan memberi mandat kepada saya selaku Presiden untuk menentukan apa-apa gabungan politik dalam penubuhan Kerajaan.

“Sehubungan itu, mana-mana ahli Parlimen yang melanggar arahan parti akan mengakibatkan pelepasan keahlian parti termasuk kerusi Parlimen, selaras dengan undang-undang larangan Ahli Dewan Rakyat bertukar parti seperti yang termasuk di bawah Perkara 49A Perlembagaan Persekutuan,” katanya dalam kenyataan media hari ini.

Terdahulu, akar umbi UMNO dilihat terang-terangan menggesa Ahmad Zahid untuk meletak jawatan ekoran kejatuhan prestasi BN pada PRU15.

Bagaimanapun, Ahmad Zahid sehingga kini masih belum memberi sebarang bayangan berhubung peletakan jawatan itu.

Author

Diyana Rahip

View all posts

View all posts


TFC rombak skuad barisan hadapan berdepan PDRM FC

KUALA NERUS: Ketua jurulatih Terengganu FC (TFC), Tomislav Steinbruckner membayangkan akan merombak skuad di barisan hadapan sebagai persediaan bertemu PDRM FC dalam saingan Liga Super di Stadium Sultan Mizan Zainal Abidin (SSMZA) malam esok.

Pengendali kelahiran Croatia itu berkata, selepas tiga perlawanan, skuad Penyu masih dibelenggu masalah ketumpulan penyudah yang mengakibatkan pasukan itu gagal meledak sebarang gol dalam tiga perlawanan lepas berdepan Johor Darul Ta’zim , Kedah Darul Aman FC dan Kuala Lumpur City FC.

Justeru beliau membayangkan bakal menurunkan pemain import kelahiran Ghana, Jordan Mintah sebagai penyerang utama selepas Adisak Kraisorn dan Ivan Mamut gagal mempamerkan prestasi yang diharapkan.

“Kami tidak menjaringkan gol dalam tiga perlawanan sebelum ini. Tugas saya untuk mencari penyelesaian dan Mintah satu daripada penyelesaian kerana Ivan dan Adisak, mereka bermain dengan baik namun masih tidak menjaringkan gol,” katanya kepada pemberita pada sesi latihan di Kompleks Sukan Gong Badak di sini.

Selain Mintah, Steinbruckner yang mesra dipanggil Tommy juga dijangka menurunkan pemain tengah import Habib Haroon yang sudah pulih daripada kecederaan.

Menurut beliau, kehadiran Habib sebagai pengemudi posisi tengah sedikit sebanyak melegakan dan menambah keyakinan TFC untuk mendapatkan kemenangan pertama malam esok.

“Faiz Nasir juga sudah semakin pulih (daripada kecederaan) setakat ini, sudah tentu saya akan pertimbangkan dan mungkin akan beri beliau peluang untuk beraksi pada Sabtu ini,” katanya.

Dalam pada itu Tommy turut mengingatkan pemain supaya sentiasa menjaga emosi dan moral ketika di atas padang supaya tidak berlaku insiden tidak diingini yang menyebabkan impak buruk terhadap pasukan. – BERNAMA


37 mangsa banjir di Langkawi dipindahkan ke PPS

LANGKAWI: Seramai 37 orang daripada 10 keluarga dari Kampung Atas di Mukim Padang Mat Sirat di sini dipindahkan ke pusat pemindahan sementara (PPS) Dewan Syifa, malam ini, berikutan banjir akibat hujan sejak jam 4 pagi tadi.

Pegawai Pertahanan Awam Daerah Langkawi, Kapt (PA) Ahmad Shahfikri Darus berkata, PPS berkenaan dibuka lebih kurang jam 8 malam ini bagi menempatkan kesemua mangsa banjir itu.

“Air mula naik sehingga memasuki rumah penduduk kampung ini sekitar jam 6 petang tadi. Terdapat kawasan di beberapa mukim di daerah ini terjejas dengan banjir seperti Mukim Ayer Hangat dan Kuah namun setakat ini tiada PPS dibuka di mukim berkenaan berikutan air telah surut,” katanya dalam kenyataan malam ini.

Ahmad Shahfikri berkata pihaknya akan terus membuat pemantauan dari semasa ke semasa paras air sungai utama serta memantau kawasan yang berpotensi untuk banjir.

Tinjauan Bernama pada malam ini mendapati air Sungai Melaka di sini mengalir deras dan melimpah ke rumah penduduk sekitar Kampung Atas serta Pasar Awam Padang Mat Sirat di Mukim Padang Mat Sirat.

Sementara itu, lapan rumah di Kampung Sungai Bongkok di Mukim Gurun, daerah Kuala Muda turut terjejas dengan banjir kira-kira jam 5 petang tadi berikutan hujan lebat selama tempoh melebihi tiga jam namun tiada PPS dibuka berikutan air telah pun surut. – BERNAMA


‘Anak melecur 50 peratus, ditidurkan’

GEORGE TOWN: Remuk hati seorang ibu selepas mengetahui kanak-kanak yang terkena renjatan elektrik ketika memasuki bilik janakuasa Tenaga Nasional Berhad (TNB) di Jalan Kampung Bukit, dekat Taman Sri Bayu di sini, semalam adalah anaknya sendiri.

Suhana Samsudin,37, beliau mengetahui akan kejadian yang menimpa anak bongsunya, Mohdn Dawisy Zarif Mohd. Khairi,12 menerusi rakaman video yang dikongsikan ahli kumpulan komuniti WhatsApp taman perumahan terbabit kira-kira pukul 5 petang.

Katanya, tidak lama kemudian beliau menerima panggilan telefon daripada rakan anaknya mengenai kejadian itu sebelum bergegas pulang dari tempat kerjanya di Lapangan Terbang Antarabangsa Pulau Pinang (LTAPP).

“Ketika saya sampai, Mohd Dawisy Zarif yang mesra dengan panggilan ‘Adik’ berada di surau bersama jiran-jiran yang lain.

“Adik asyik memanggil saya ‘Mama’ berulang kali sambil merengek kepanasan, namun dia masih sedar dan boleh bercakap dengan normal.

“Angkatan Pertahanan Awam Malaysia (APM) yang tiba di lokasi kemudiannya membantu membawa anak saya ke Hospital Pulau Pinang (HPP) untuk rawatan,” katanya ketika ditemui pemberita di sini, hari ini.

Sementara itu, bapa mangsa, Mohd. Khairi Abdul Ghani,38, yang sedang bertugas di Lumut, Perak bergegas pulang selepas dimaklumkan mengenai tragedi yang menimpa anak bongsunya itu.

Katanya, doktor memaklumkan tubuh anaknya melecur sebanyak 50 peratus dan terpaksa ditidurkan bagi memudahkan proses rawatan dijalankan.

“Apa yang saya tahu semasa kejadian, dia sedang bermain bersama rakan-rakannya di gelanggang futsal berhampiran bilik janakuasa terbabit manakala kembarnya berada di rumah.

“Dia memang seorang anak yang aktif dalam sukan bola sepak dan amat disenangi rakan-rakannya.

“Memang menjadi kebiasaan budak-budak taman perumahan ini bermain di gelanggang futsal terbabit namun kali pertama kejadian sebegini berlaku,” katanya.

Semalam, media melaporkan murid Sekolah Kebangsaan Bayan Lepas 2 itu melecur ketika dikatakan memasuki fasiliti milik TNB itu untuk mengambil bola miliknya dari dalam premis berkenaan. – Kosmo

Authors

Media Variasi

View all posts

Diyana Rahip

View all posts

View all posts

View all posts


KUALA SELANGOR: Pusat Pelancongan Bukit Malawati ditutup sementara bermula 27 Disember 2022 bagi pelaksanaan kerja-kerja pembaikan runtuhan tanah oleh pihak berkuasa tempatan.

Kejadian runtuhan tanah di pusat pelancongan berkenaan yang berlaku pada Ahad dipercayai berpunca daripada pokok berusia 50 tahun tumbang akibat hujan lebat disusuli dengan angin kencang.

Ahli Dewan Undangan Negeri (ADUN) Bukit Malawati, Juwairiya Zulkifli berkata, beliau menerima maklumat kejadian sekitar kira-kira jam 7 pagi yang disaksikan seorang pekerja Tenaga Nasional Berhad (TNB) ketika melakukan tugasan pemantauan.

“Kejadian itu menyebabkan hakisan dan pergerakan tanah. Berkemungkinan juga akibat musim hujan sejak kebelakangan ini menyebabkan keadaan tanah tidak stabil.

“Selain itu, faktor pokok yang sudah uzur dan perlu ditebang lebih awal bagi mengelak kejadian seperti ini,” katanya seperti dilapor Sinar Harian.

Susulan itu, beliau memaklumkan bahawa anggota bomba, Angkatan Pertahanan Awam Malaysia (APM) dan skuad Pantas Majlis Perbandaran Kuala Selangor (MPKS) giat menjalankan pembersihan.

Tambahnya, rentetan kejadian terbabit, pusat pelancongan Bukit Malawati ditutup sementara bagi tujuan pembersihan dan baik pulih demi keselamatan pengunjung.

“Terima kasih diucapkan kepada semua anggota yang terlibat. Semoga seluruh rakyat Kuala Selangor dilindungi Allah SWT,” ujarnya.

Author

Diyana Rahip

View all posts

View all posts


Dah boleh letak lirik lagu dalam Reels di Instagram

PENGGUNA aplikasi Instagram kini boleh menyertakan lirik lagu dalam penggunaan Reels.

Ketua Pegawai Eksekutif Instagram, Adam Mosseri memaklumkan, ciri itu adalah pembaharuan yang ditampil pihaknya bagi memberi pengalaman interaksi lebih baik antara pengguna.

Lapor Amanz, ciri berkenaan berfungsi sama seperti perkongsian lirik pada Stories sebelum ini sekali gus membolehkan pengguna menyertakan lirik lagu dengan hanya mengetik pada butang khusus yang disediakan.

Menurut Adam, ciri tersebut sudah mula dilancarkan dan dijangka diedarkan secara berperingkat.

Bagaimanapun setakat ini, ciri memasukkan lirik lagu dalam Reels itu masih belum boleh digunakan di negara ini.

Author

Diyana Rahip

View all posts

View all posts


PRU15: Jangan tutup bilik gerakan, patah semangat – Annuar

KOTA BHARU: Ketua UMNO Ketereh, Tan Sri Annuar Musa menasihatkan semua jentera pilihan raya Parlimen Ketereh supaya tidak menutup bilik gerakan dan patah semangat meskipun beliau tidak dicalonkan untuk mempertahankan kerusi berkenaan pada Pilihan Raya Umum ke-15 (PRU15).

“Pesan saya pada semua petugas pilihan raya…jangan gelabah, jangan tutup bilik gerakan, jangan cepat patah semangat. Kita ikuti perkembangan dengan sabar dan tabah. Setiap perbuatan mesti didahulukan dengan berfikir panjang.

“Kita ikuti perkembangan dengan tenang. Jangan lebarkan perpecahan terutama dalam kalangan rakan seperjuangan dan umat Islam. Adakala kita disalahertikan, adakala kita difitnah dengan fitnah yang memilukan.

“Namun, kekallah pada kebenaran dan kejujuran. Insya-Allah, ada hikmah di sebaliknya dan ganjaran di kemudian hari,” katanya menerusi hantaran di laman Facebook beliau hari ini.

Menurut Annuar, calon Parlimen Ketereh yang juga Ketua Puteri UMNO Kelantan Marzuani Ardila Ariffin turut meminta pandangannya kerana perlu mengisi borang pencalonan hari ini.

“Jawapan saya konsisten, teruskanlah seperti biasa, sempurnakan semua urusan terlebih dahulu,” katanya.

Pada PRU14, Annuar memenangi Parlimen Ketereh dengan majoriti 4,626 undi, menewaskan pencabarnya daripada PAS dan PKR.

Suruhanjaya Pilihan Raya (SPR) menetapkan hari pengundian bagi PRU15 pada 19 Nov, penamaan calon 5 Nov dan pengundian awal pada 15 Nov. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Penunggang motosikal nikmati 30 peratus diskaun tambang feri di Pulau Pinang

CYBERJAYA:  Sebanyak 30 peratus diskaun tambang feri ditawarkan menerusi pas musim berdiskaun untuk penunggang motosikal berkuat kuasa hari ini.

Penang Port Sdn. Bhd. (PPSB) memaklumkan, diskaun itu akan disediakan sehingga 30 Jun tahun depan dan pihaknya percaya inisiatif khas tersebut akan memberikan kemudahan kepada pengguna perkhidmatan feri.

“Menerusi diskaun ini, penunggang motosikal hanya perlu membayar RM105 (RM1.75 setiap perjalanan) berbanding harga asal iaitu RM150
(RM2.50 setiap perjalanan).

“Diskaun pas musim ini boleh didapati menerusi MyKad,” katanya seperti dilapor Utusan pada Isnin.

Sebelum ini, timbul rungutan dalam kalangan penunggang motosikal menyifatkan kadar tambang feri baharu agak mahal kepada mereka yang menggunakan perkhidmatan tersebut setiap hari.

Bagi penunggang motosikal kadar tambang yang dikenakan berjumlah RM2.50 sehala menyebabkan mereka perlu membayar RM5 sehari sekiranya berulang alik antara kedua-dua terminal.

Susulan itu,  PPSB menjelaskan pihaknya komited dalam memantau komen dan kebimbangan orang ramai berhubung perkhidmatan feri Pulau Pinang.

“Input anda sangat berharga bagi kami dan kami komited untuk menangani keperluan anda dan memastikan pengalaman perjalanan yang lancar untuk semua.

“Sebagai maklum balas kepada maklum balas yang diterima, PPSB dengan pengesahan bersama Suruhanjaya Pelabuhan Pulau Pinang (PPC), Kementerian Pengangkutan (MOT), dan MMC Corporation Berhad (MMC) menawarkan diskaun khas ini untuk kemudahan pengguna,” katanya.

Tambah PPSB, PPC, MOT dan MMC memahami kepentingan menambah baik perkhidmatan feri dengan mod pengangkutan lain di Pulau Pinang.

”Untuk memberi perkhidmatan yang lebih baik kepada penumpang kami, jadual perkhidmatan feri kini akan ditambah dengan perjalanan tambahan pada pukul 11 malam setiap hari dari Pangkalan Sultan Abdul Halim (PSAH) di Butterworth.

”Pelarasan ini adalah untuk menyelaraskan perkhidmatan feri PPSB dengan jadual tren KTMB ETS yang tiba pada pukul 10.22 malam bagi memastikan pengalaman perjalanan yang lancar dan selesa untuk semua penumpang,” maklumnya.

Author

Diyana Rahip

View all posts

View all posts


Waspada iklan tawar lesen memandu tanpa perlu ke kelas, ujian memandu

KUALA LUMPUR: Jabatan Pengangkutan Jalan (JPJ) mengingatkan orang ramai agar berwaspada dan tidak terpengaruh dengan iklan dalam media sosial yang kononnya menawarkan lesen memandu tanpa perlu menghadiri kelas dan ujian memandu.

Ketua Pengarah JPJ, Datuk Zailani Hashim berkata, pihaknya telah mengesan tawaran iklan itu yang turut menggunakan gambar profil ‘China doll’ bagi menarik perhatian pengguna media sosial yang diuarkan-uarkan secara terbuka di platform berkenaan.

“Sindiket ini mengaut keuntungan dengan memperdaya mangsa dan kemudiannya melarikan diri dengan duit yang dibayar kepada mereka.

“Niat tawaran iklan ini adalah tidak baik kerana mengelirukan rakyat bahawa boleh dapat lesen tanpa perlu hadir ke sekolah memandu. JPJ menafikan sekeras-kerasnya perkara ini,” katanya pada sidang media Operasi Sepadu Ambang Tahun Baharu di Plaza Tol Gombak di sini awal pagi tadi.

Beliau berkata, JPJ akan bekerjasama dengan Kementerian Komunikasi dan Digital (KKD) serta Suruhanjaya Komunikasi dan Multimedia Malaysia (MCMC) bagi mengesan sindiket itu melalui pautan yang dikongsikan.

“Sindiket berkenaan telah menyedari bahawa mereka dipantau pihak berkuasa maka mereka (sindiket) yang terlibat sering menukarkan pautan setiap empat hingga enam bulan.

“Kami akan berusaha mendapatkan individu yang bertanggungjawab menipu pengguna media sosial dengan taktik ini dan tindakan selanjutnya akan diserahkan kepada Polis Diraja Malaysia (PDRM) dan KKD,” katanya.

Sementara itu, mengulas mengenai operasi sepadu itu, Zailani berkata, sebanyak 3,481 saman kesalahan jalan raya dikeluarkan dalam operasi bermula dari 9 malam hingga 12 tengah malam yang dilaksanakan serentak di seluruh negara.

Menurutnya, JPJ mengeluarkan lebih 30 peratus saman daripada 12,234 jumlah kenderaan diperiksa dalam operasi itu yang memfokuskan kepada pemeriksaan lesen memandu, cukai jalan, insurans kenderaan dan kenderaan klon.

“Selain itu, kami turut menyita 69 kenderaan terdiri daripada 56 motosikal, 12 kereta dan satu kenderaan lain di seluruh negara setakat 12 tengah malam tadi,” katanya dan menambah lebih 200 anggota pelbagai agensi penguat kuasa terlibat antaranya PDRM, Jabatan Imigresen, Agensi Antidadah Kebangsaan dan Jabatan Alam Sekitar. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Keluarga Malaysia bakal nikmati kelajuan internet pantas, 5G murah

KUALA LUMPUR: Keluarga Malaysia bakal menikmati kelajuan internet lebih pantas dan capaian internet 5G yang lebih murah apabila Digital Nasional Berhad (DNB) memperluas rangkaian itu di seluruh negara tahun depan.

Menteri Kewangan, Tengku Datuk Seri Zafrul Tengku Abdul Aziz berkata, DNB akan memperluas rangkaian merangkumi 70 peratus kawasan berpendudukan tinggi dan merancang melaksanakan perbelanjaan infrastruktur bernilai RM1.3 bilion pada tahun depan.

Selain itu, beliau berkata kerajaan akan menyediakan 100 peratus liputan internet di kawasan berpenduduk dan menyediakan liputan gentian optik kepada sembilan juta premis di seluruh negara menjelang 2025 di bawah projek Jalinan Digital Negara (JENDELA) Fasa 2.

“Inisiatif ini melibatkan jumlah pelaburan RM8 bilion termasuk sumbangan pihak industri,” katanya ketika membentangkan Rang Undang-Undang Perbekalan 2023 di Dewan Rakyat hari ini.

Tengku Zafrul berkata RM700 juta disediakan untuk melaksanakan ketersambungan digital di 47 kawasan perindustrian dan hampir 3,700 sekolah pada tahun depan menerusi inisiatif JENDELA .

Tenaga Nasional Berhad juga katanya akan merintis pelaksanaan Projek Internet Luar Bandar dengan mengoptimumkan jaringan kabel elektrik bagi menyediakan kemudahan jalur lebar berkelajuan tinggi.

“Projek ini akan memanfaatkan lebih 60,000 penduduk luar bandar dan disokong melalui geran sepadan sebanyak RM25 juta,” katanya. – BERNAMA


Bomba bantu angkat wanita obes naik ke rumah

BUKIT BERUNTUNG: Jabatan Bomba dan Penyelamat Bukit Sentosa pada jam 7.30 malam Selasa menerima panggilan memohon bantuan untuk kes yang tidak disangka-sangka.

Menurut sumber bomba, seorang pesakit wanita yang mengalami obesiti mengalami kesukaran untuk naik ke rumah.

Katanya, mangsa meminta bantuan pihak bomba untuk mengangkatnya dari ambulans naik ke rumah di tingkat empat di Apartment Cempaka, Taman Bunga Raya, Bukit Beruntung.

“Sampai di lokasi didapati seorang mangsa obesiti. Pihak bomba membantu pihak ambulans untuk mengangkat mangsa dari ambulans ke rumah mangsa.

“Anggota mengangkat mangsa menggunakan ‘canvas’ bersama pihak ambulans ke rumah mangsa di tingkat empat,” katanya.

Operasi bantuan tersebut dijalankan dengan kekuatan seramai lima anggota daripada Balai Bomba dan Penyelamat Bukit Sentosa dan tamat pada jam 8.01 malam.

Author

Faridah Amiratul

View all posts

View all posts


Agong, Permaisuri zahir sukacita, bangga pelajar OKU, B40 cemerlang SPM 2022

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan rasa sukacita dan bangga kepada ibu bapa dan pelajar daripada golongan Orang Kurang Upaya (OKU), yang tidak bernasib baik dan B40, yang memperoleh keputusan cemerlang dalam Sijil Pelajaran Malaysia (SPM) 2022 yang diumumkan Khamis lalu.

Turut menzahirkan rasa sukacita dan bangga kepada golongan itu ialah Raja Permaisuri Agong Tunku Azizah Aminah Maimunah Iskandariah.

Menerusi hantaran di Facebook Istana Negara hari ini, kejayaan cemerlang golongan itu membuktikan bahawa dengan iltizam, semangat perjuangan yang tinggi dan usaha yang bersungguh-sungguh kita mampu bersaing dan berjaya.

“Seri Paduka Baginda berdua menzahirkan harapan agar keputusan cemerlang itu menjadi titik permulaan untuk mereka mendepani langkah seterusnya ke arah kejayaan di masa hadapan dan juga sumber inspirasi kepada semua lapisan masyarakat,” menurut Istana Negara.

Seri Paduka menzahirkan ucapan selamat maju jaya kepada pelajar-pelajar cemerlang dan mendoakan semoga mereka dilimpahi kejayaan berterusan.

Selain itu, Seri Paduka berdua turut menzahirkan penghargaan kepada para tenaga pengajar dan guru-guru yang membimbing dan mendidik pelajar-pelajar, menurut catatan itu.

Pada masa sama, Seri Paduka berdua turut menzahirkan ucapan setinggi-tinggi tahniah kepada pelajar-pelajar SPM 2022 yang menerima keputusan baru-baru ini.

“Kepada yang tidak memperoleh keputusan yang baik, ia bukan pengakhiran, sebaliknya harus bangkit kuat dengan tekad dan azam untuk cipta kejayaan baharu,” tulis catatan tersebut.


Perluas biak Black Soldier Fly sebagai makanan alternatif haiwan ternakan

KUALA LUMPUR: Menternak lalat? Barangkali ada yang menganggap itu kerja kurang waras, sementelah lalat diketahui umum sebagai “pengotor” dan pembawa penyakit.

Jangan salah sangka kerana lalat yang dimaksudkan ialah lalat askar hitam atau Black Soldier Fly (BSF) yang dibuktikan secara saintifik bukan vektor penyakit dan sama sekali tidak mendatangkan bahaya kepada kesihatan manusia.

Sebaliknya, larva BSF merupakan sumber protein yang tinggi dan amat sesuai dijadikan makanan ternakan seperti ayam dan ikan, sekali gus berpotensi menjadi alternatif utama bagi industri ternakan negara yang pada masa ini terlalu bergantung pada makanan ternakan import.

Apatah lagi dunia kini mengalami peningkatan harga barangan termasuk makanan ternakan, yang mana menurut media, harga satu beg dedak ayam seberat 50 kilogram (kg) kini mencecah RM102 berbanding RM85 sebelum ini, iaitu peningkatan sebanyak 18 peratus sejak Oktober tahun lepas.

Justeru, mahu tidak mahu penternak juga menaikkan harga ternakan mereka, menyaksikan impak melata sepanjang rantaian bekalan hingga ke peringkat pengguna yang kini terpaksa membayar harga yang mahal untuk seekor ayam bagi hidangan keluarga.

SUMBER ALTERNATIF

Sedar akan perlunya industri ternakan negara mengurangkan kebergantungan pada makanan import, pelbagai pihak mengetengahkan sumber alternatif termasuk larva BSF.

Pensyarah kanan di Institut Sains Biologi, Fakulti Sains, Universiti Malaya (UM)  Dr Norhidayah Mohd Taufek berkata laporan Pertubuhan Bangsa-Bangsa Bersatu pada 2013 mengenal pasti serangga itu sebagai antara sumber protein yang baik untuk haiwan ternakan.

“Membiak serangga, terutamanya lalat, mungkin sesuatu yang pelik bagi masyarakat kita, namun, berdasarkan kajian yang dijalankan bersama pemain industri, penghasilan larva BSF mampu mengurangkan kos pembelian makanan ternakan seperti dedak.

“Yang menariknya, satu gram telur BSF berharga sekitar RM10 mampu menghasilkan tiga hingga empat kg larva yang boleh terus digunakan atau diproses sebagai makanan alternatif ternakan,” katanya kepada Bernama.

Norhidayah mengetuai pasukan penyelidik UM yang aktif menjalankan penyelidikan bagi mencari sumber protein alternatif tempatan sejak tahun lepas, dalam usaha mengurangkan kebergantungan pada sumber import seperti jagung bijian dan soya.

Beliau yakin penternakan BSF secara meluas dapat membantu menstabilkan industri ternakan negara memandangkan harganya jauh lebih kompetitif berbanding makanan ternakan yang diimport.

“Kalau penternak ayam ternak sendiri BSF dan ganti penggunaan dedak dalam lingkungan 30 hingga 40 peratus dengan larva BSF, kos makanan ayam akan berkurang,” jelasnya.

Malah katanya kegunaan BSF bukan setakat untuk makanan ternakan tetapi juga dalam bidang lain seperti farmaseutikal, biodiesel, pengurusan sisa organik dan yang terkini, kosmetik.

MUDAH DITERNAK

Menurut penyelidik itu, BSF atau nama saintifiknya Hermetia Illucens mempunyai kitaran hidup yang singkat iaitu sekitar 45 hari dan serangga dewasa akan bertelur ketika berusia 30 hingga 35 hari, manakala larva boleh dituai dalam tempoh 15 hingga 18 hari selepas menetas.

Antara kelebihan BSF ialah serangga ini mudah dijumpai di seluruh dunia dan senang membiak dalam cuaca panas, justeru amat sesuai diternak di Malaysia, jelasnya.

“Untuk menternak hanya perlu sediakan sisa organik bersesuaian. Contohnya, letak kira-kira satu gram larva BSF di dalam sebuah besen bersama sisa makanan dan tutup dengan kelambu. Biarkan ia membesar hingga saiz prapupa iaitu kira-kira seinci (2.54 cm),” katanya, menambah pada masa ini begitu mudah untuk mendapatkan telur BSF termasuk menerusi platform e-dagang.

Menurut Norhidayah, larva boleh diberikan terus kepada ayam atau diproses kepada bentuk palet berprotein tinggi, sementara untuk makanan ikan, larva diproses menjadi tepung yang kemudian dimasukkan ke dalam adunan palet.

Larva BSF juga memainkan peranan menguraikan sisa organik untuk pembentukan kompos, jelasnya dan menambah antara negara yang mengamalkan penternakan BSF secara meluas ialah Belanda.

BERPOTENSI DIKEMBANGKAN

Penternakan larva BSF  di Selangor berkembang sejak beberapa tahun lepas dan usaha itu diperluas ke Kelantan menerusi kerjasama penyelidik UM dengan sebuah pusat pembenihan dan asuhan ikan marin,  Ain Aquaculture Sdn Bhd, yang berpangkalan  di Kampung Gajah, Pengkalan Chepa.

Menerusi kerjasama itu, penduduk setempat dan kawasan sekitar didedahkan kepada penternakan larva BSF, dan menurut Pengurus Ain Aquaculture Mohamad Akib Baharom, buat masa ini kebanyakan peserta adalah Orang Asli dan mereka diajar cara membiak BSF untuk dijadikan makanan ternakan ikan.

Dimulakan pada 2020, projek ini sudah memberikan pulangan positif kepada usahawan Orang Asli terbabit, ujarnya ketika dihubungi Bernama.

“Ikan yang kita gunakan dalam kajian berfasa ini ialah ikan siakap yang diternak di dalam kolam seluas 0.2 ekar di sini. Kos permulaan bagi projek BSF hanya membabitkan pembelian telur BSF dan yang selebihnya untuk melengkapkan fasiliti yang sudah ada di tapak projek, iaitu sekitar RM10,000,” katanya.

Selain itu, mereka turut bekerjasama dengan usahawan di bawah Islamic Outreach Angkatan Belia Islam Malaysia  Kelantan membangunkan fasiliti ternakan BSF di Kok Lanas dengan mengubah suai kandang lembu yang sudah lama terbiar.

Menurut Mohamad Akib, penternakan larva BSF turut mewujudkan industri hiliran seperti penjualan telur dan larva BSF serta baja organik yang mampu memberikan pendapatan agak lumayan kepada peserta industri.

PERBANYAK PELUANG PENYELIDIKAN

Dalam pada itu, Norhidayah berkata usaha memperluas pembiakan BSF perlu dipergiatkan lagi dengan memperbanyak penyelidikan selain menaik taraf fasiliti penghasilan BSF menggunakan teknologi automasi.

Menurutnya, sekalipun Malaysia mempunyai iklim yang cukup sesuai untuk penternakan larva BSF, buat masa ini tidak ramai usahawan yang terlibat sedangkan permintaan dari dalam dan luar negara terhadap sumber protein itu amat tinggi.

“Sebahagian besar pengusaha BSF di Malaysia adalah syarikat luar yang mengeksport larva BSF ke negara lain seperti rantau Eropah kerana harganya lebih tinggi. Selain itu, di sebalik permintaan domestik yang tinggi, industri penternakan BSF tidak dikawal selia.

“Sekiranya kita dapat tingkatkan kadar pengeluaran domestik serta menambah lebih ramai usahawan dalam industri BSF ini, impaknya ialah harga yang lebih kompetitif dan menguntungkan semua pihak yang berkenaan,” ujarnya. – BERNAMA


Hamzah Zainuddin ketua pembangkang Dewan Rakyat – Takiyuddin

KOTA BHARU: Mesyuarat Jawatankuasa Perikatan Nasional (PN) bersetuju melantik Ahli Parlimen Larut yang juga Setiausaha Agung Bersatu Datuk Seri Hamzah Zainudin sebagai Ketua Pembangkang di Dewan Rakyat.

Setiausaha Agung PAS, Datuk Seri Takiyuddin Hassan berkata, perkara itu telah diputuskan dalam satu mesyuarat yang diadakan beberapa hari lepas.

Beliau berkata, pencalonan Hamzah sebagai Ketua Pembangkang juga telah dihantar ke Parlimen.

“Kita telah menubuhkan satu jawatankuasa dalam kalangan 74 Ahli Parlimen PN dan bersetuju melantik Hamzah sebagai Ketua Pembangkang.

“Jawatankuasa juga turut melantik Pengerusi PN, Tan Sri Muhyiddin Yassin sebagai Ketua Ahli Parlimen PN dan timbalannya ialah Presiden PAS Tan Sri Abdul Hadi Awang,” katanya kepada pemberita ketika menghadiri majlis kesyuk,uran meraikan jentera Pilihan Raya Dewan Udangan Negeri Bunot Payung di Wakaf Che Yeh di sini hari ini.

Selain itu, Takiyuddin berkata jawatankuasa juga bersetuju melantik beliau sebagai Ketua Whip PN. – BERNAMA


Ronaldo akan tinggalkan Manchester United serta-merta

LONDON: Bintang Portugal, Cristiano Ronaldo akan meninggalkan Manchester United hasil persetujuan bersama berkuat kuasa serta-merta, lapor Xinhua memetik pengumuman yang dibuat pasukan Liga Perdana Inggeris itu pada Selasa.

Ronaldo, 37, menyertai semula Manchester United pada Ogos lalu, tetapi sukar untuk menyesuaikan diri di bawah ketua jurulatih Erik ten Hag sejak pemain pasukan Belanda itu tiba di Old Trafford musim ini.

Menjelang Piala Dunia, Ronaldo mengkritik kedua-dua kelab dan pengurus secara terbuka dalam satu sesi temu bual hingga membawa kepada keputusan itu pada Selasa.

“Kelab berterima kasih atas sumbangan besarnya dalam dua kali beliau menyertai pasukan Old Trafford, menjaringkan 145 gol dalam 346 penampilan, serta mengucapkan selamat maju jaya terhadap dirinya dan keluarga pada masa depan.

“Semua orang di Manchester United kekal fokus untuk meneruskan kemajuan di bawah Erik ten Hag dan bekerjasama untuk meraih kejayaan di atas padang,” menurut kenyataan itu.

Ronaldo kini bersama Portugal sempena Piala Dunia yang berlangsung di Qatar.

Perlawanan pembukaan Portugal menentang Ghana dijadualkan pada Khamis. – BERNAMA


Ibu Wan Azizah meninggal dunia

KUALA LUMPUR: Ibu kepada bekas Timbalan Perdana Menteri Datuk Seri Dr Wan Azizah Wan Ismail, Datin Mariah Khamis meninggal dunia awal pagi tadi.

Presiden PKR, Datuk Seri Anwar Ibrahim yang mengesahkan perkara berkenaan berkata, solat jenazah ibu mentuanya itu dijadualkan pada 11.30 pagi ini di Masjid Al-Mustaqim, Ampang.

“Saya memohon maaf kepada seluruh pimpinan Harapan Sarawak serta para pendukung kerana terpaksa membatalkan jelajah ke Miri dan Kuching yang dijadualkan hari ini. Kita ketemu lagi di lain waktu, InsyaAllah,” katanya menerusi catatan di Facebook hari ini.

Berita sedih itu turut dikongsikan cucunya, Nurul Izzah Anwar di Facebook.

“Innalillahiwainnailaihirajiun. Dimaklumkan bonda mama tersayang, Datin Hajah Mariah Khamis telah kembali ke rahmatullah.

“Semoga Allahyarhamah nenek ditempatkan dalam kalangan para salihin, diampunkan dosa, dipermudahkan segala urusan, diberikan sepenuh kelapangan kelak dan mendapat husnul khatimah. We love you, grandma. Al-Fatihah,” katanya. – BERNAMA


Tiada seorang dalam keluarga saya pernah terima wang 1MDB – Zeti

KUALA LUMPUR: Bekas gabenor Bank Negara Malaysia (BNM), Tan Sri Zeti Akhtar Aziz menyangkal dakwaan keluarganya telah menerima sebarang faedah dan manfaat daripada skandal kewangan 1Malaysia Development Bhd (1MDB) di Mahkamah Tinggi di sini hari ini.

Zeti, 76, yang merupakan saksi pendakwaan ke-46 menafikan perkara itu semasa pemeriksaan utama ketika ditanya Timbalan Pendakwa Raya Ahmad Akram Gharib di hadapan Hakim Datuk Collin Lawrence Sequerah.

Ahmad Akram: Adakah anda atau mana-mana ahli keluarga menerima apa-apa faedah daripada mana-mana ini?

Zeti: Tiada seorang pun dalam keluarga saya pernah menerima atau mengambil wang 1MDB. Tiada satu sen pun.

Najib, 70, berdepan empat tuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Pada Februari tahun lalu, bekas pengerusi Goldman Sachs Asia Tenggara Tim Leissner, memaklumkan mengenai rasuah yang melibatkan suami Zeti Datuk Dr. Tawfiq Ayman berhubung projek bersama antara PetroSaudi dan 1MDB semasa memberi keterangan pada perbicaraan bekas pekerjanya, pegawai bank Roger Ng, di Mahkamah Tinggi Brooklyn di New York.

Perbicaraan bersambung lagi pada 14 Ogos ini, lapor Kosmo.

Terdahulu Zeti memberitahu Mahkamah Tinggi bahawa BNM tidak pernah didedahkan surat yang didakwa daripada Kerabat Diraja Arab Saudi berhubung wang tunai AS$100 juta yang dihadiahkan kepada Datuk Seri Najib Tun Razak.

Zeti, 76, berkata, tiga surat masing-masing bertarikh 1 November 2011, 1 Mac 2013 dan 1 Jun 2014 daripada Abdulaziz Majid Al Saud yang juga bekas Gabenor Wilayah Madinah dirampas pada 6 Julai 2015 ketika BNM dan Suruhanjaya Pencegahan Rasuah Malaysia (SPRM) melakukan serbuan bersama di AmBank.

“Dua surat yang dikatakan dikeluarkan kepada BNM oleh Pengarah Urusan Kumpulan 1MDB, Ashok Ramamurthy (berhubung pembukaan akaun peribadi Najib) timbul ketika siasatan BNM pada Julai 2015. Semasa serbuan itu juga didapati kod akaun bernama AmPrivate Banking – MR sudah ditutup dan tiga akaun yang dibuka pada 2013 juga ditutup,” katanya.

Author

Media Variasi

View all posts

View all posts


Guna WiFi percuma di masjid, surau untuk perkara bermanfaat – MB Johor

JOHOR BAHRU: Kerajaan negeri Johor berharap kemudahan WiFi yang disediakan secara percuma di masjid dan surau di negeri itu dapat dimanfaatkan dengan sebaiknya, terutama oleh golongan muda.

Menteri Besar, Datuk Onn Hafiz Ghazi berkata, inisiatif itu disediakan untuk memberi kemudahan kepada jemaah termasuk orang muda Johor mendapatkan akses Internet bagi tujuan pembelajaran, celik maklumat dan pelbagai aktiviti pengimarahan.

Beliau berkata kerajaan negeri turut berharap pelaksanaan itu dapat menarik lebih ramai masyarakat untuk kembali mendekati masjid, bukan sahaja untuk mengerjakan solat tetapi sebagai tempat rujukan bagi menuntut ilmu pengetahuan menerusi kemudahan WiFi yang disediakan.

“Harap anak-anak muda dapat memanfaatkannya sebaik mungkin, mungkin di sekolah tiada WiFi, bolehlah pergi ke masjid-masjid dan gunakan perkhidmatan ini secara percuma. Usaha WiFikan masjid ini bukan satu dua, tetapi semua masjid.

“Bagaimanapun, harap jangan ada gunakan perkhidmatan ini untuk perkara yang memudaratkan. Tok Kadi kena monitor. Jangan guna untuk (perkhidmatan penstriman) Netflix,” katanya dalam kenyataan malam tadi.

Onn Hafiz berkata, pemasangan talian WiFi Majlis Agama Islam Johor (MAIJ) di 127 masjid dan 33 surau di negeri ini melibatkan kos RM470,404.80 meliputi kos sewaan selama 12 bulan, pemasangan serta cukai jualan dan perkhidmatan (SST).

Beliau berkata sehingga Rabu lepas, sebahagian ahli kariah daripada 19 masjid dan surau telah mendapat manfaat tersebut apabila kerja pemasangan berjaya disiapkan.

“Kita jangkakan 800 masjid dan surau di negeri ini bakal memperoleh kemudahan tersebut dalam tempoh lima tahun,” katanya.

Terdahulu, Onn Hafiz menghadiri Majlis Berbuka Puasa di Padang Kawad Pasukan Gerakan Am, Simpang Renggam di Kluang dan melancarkan inisiatif WiFi masjid dan surau peringkat negeri. – BERNAMA


Murid tahun tiga cedera ditimpa tangki pam tandas

IPOH: Seorang murid perempuan Tahun Tiga Sekolah Kebangsaan (SK) Perpaduan di sini cedera ditimpa tangki pam tandas yang tercabut dalam kejadian pada Selasa lalu.

Perkara itu disahkan Exco Pendidikan, Pengajian Tinggi, Belia dan Sukan Perak, Khairudin Abu Hanipah yang memaklumkan murid tersebut tidak mengalami kecederaan serius selepas menjalani rawatan di Hospital Raja Permaisuri Bainun (HRPB).

Menurutnya, kejadian berlaku ketika murid tersebut menggunakan tandas sebelum tangki pam diperbuat dari seramik itu jatuh dan terkena kanak-kanak itu, lapor Sinar Harian.

“Tindakan awal telah diambil oleh pihak sekolah dengan menghubungi ibu bapa untuk dibawa ke HRPB. Daripada imbasan x-ray yang dibuat, pelajar tersebut tidak ada sebarang kecederaan serius dan boleh kembali ke rumah.

“Ekoran daripada isu ini, saya mengharapkan pihak sekolah perlu membuat pemantauan secara berkala berkaitan dengan penggunaan tandas di sekolah sebab kita tidak mahu kejadian sama dengan murid-murid lain,” katanya ketika merasmikan program Rising Together anjuran bersama Pusat Pengajian Siswazah Perniagaan dari Universiti Kebangsaan Malaysia (UKM – GSB) dan FELCRA Berhad di Pusat Sekretariat Pembangunan Usahawan Negeri Perak di sini pada Khamis.

Beliau turut mengarahkan pihak sekolah memastikan sebarang kerja menaik taraf perlu mengikut spesifikasi ditetapkan supaya tidak ada kes melibatkan pelajar akibat kecuaian pihak kontraktor.

Sementara itu, Khairudin berkata, sebanyak 700 sekolah di Perak akan menerima peruntukan bagi kerja-kerja menaik taraf tandas seperti yang diumumkan Kementerian Pendidikan.

Menurutnya, pengumuman tersebut dibuat bagi memastikan keselamatan dan keselesaan pelajar untuk menggunakan tandas tersebut.

“Saya difahamkan kerja-kerja naik taraf telah pun diselaraskan oleh Jabatan Pendidikan Negeri Perak dan ia perlu dilaksanakan sehingga Oktober tahun ini.

“Apabila projek ini selesai nanti, saya mengharapkan pihak Jabatan Pendidikan Negeri mengadakan satu task force untuk melihat keberkesanan dan juga keadaan tandas yang dinaik taraf ini,” katanya.

Menurutnya, kerja-kerja dilakukan pihak kontraktor mesti mengikut piawaian ditetapkan kerana tidak mahu kejadian tidak diingini berlaku.

Sebelum ini, Menteri Pendidikan, Fadhlina Sidek mengumumkan peruntukan RM70,000 kepada setiap sekolah untuk menyelesaikan kerja penyelenggaraan tandas demi keselesaan pelajar dalam tempoh tiga bulan.

Author

Media Variasi

View all posts

View all posts